title: Henrik Hurskas

text: Henrik Hurskas oli Saksin herttua Albrekt Rohkean poika ja herttua Yrjö Parrakkaan nuorempi veli. Henrik peri isältään Friisinmaan käskynhaltijuuden, jonka hän kuitenkin vaihtoi vuonna 1505 veljensä kanssa Freibergiin ja Wolkensteiniin. Hän perusti vuonna 1521 mailleen Marienbergin kaupungin. Henrik kääntyi 1530-luvulla luterilaiseksi siitä huolimatta, että hänen veljensä Yrjö oli yksi Martti Lutherin johtavia vastustajia Pohjois-Saksassa. Yrjö ei kuitenkaan voinut estää Henrikiä tulemasta seuraajakseen vuonna 1539. Valtaan tultuaan Henrik pani välittömästi toimeen uskonpuhdistuksen, minkä seurauksena hän ajautui kiistoihin katolisten piispojen kanssa.


title: Henrik Hurskas

text: Henrikin puoliso oli Mecklenburgin Katariina. Heidän poikansa Morits seurasi Henrikiä herttuana tämän kuoltua. Sekä Morits että Henrikin nuorempi poika August kohosivat myöhemmin Saksin vaaliruhtinaiksi.


title: Juhana Fredrik

text: Juhana Fredrik Jalomielinen (; 30. kesäkuuta 1503 Torgau – 3. maaliskuuta 1554 Weimar) oli Saksin vaaliruhtinas vuosina 1532–1547 ja sen jälkeen tynkä-Saksin herttua kuolemaansa asti. Hän oli viimeinen Wettinin hallitsijasuvun ernestiläisen sukuhaaran edustaja Saksin vaaliruhtinaana. Juhana Fredrik oli luterilaisen uskonpuhdistuksen innokas puolustaja, joka menetti tappiollisessa Schmalkaldenin sodassa vaaliruhtinaan arvonsa ja pääosan valtakunnastaan Wettinien albertilaiselle haaralle.


title: Juhana Fredrik

text: Juhana Fredrik oli vaaliruhtinas Juhana Horjumattoman vanhempi poika, joka tuli isänsä seuraajaksi vuonna 1532. Hän käytännössä peri isältään myös aseman Saksan luterilaisten ruhtinaiden edellisvuonna muodostaman puolustusliiton eli Schmalkaldenin liiton johtajana. Juhana Fredrik uskoi aluksi, että protestanttisten valtioiden ja keisari Kaarle V:n välillä voitaisiin säilyttää rauha. Hänen päätöksensä sekaantua Naumburgin piispanvaaliin korvaamalla valittu katolinen piispa protestanttisella kuitenkin provosoi keisaria. Välit kiristyivät entisestään, kun Juhana Fredrik ja Hessenin maakreivi Filip Jalomielinen vuonna 1542 karkottivat katolisen Braunschweig-Wolfenbüttelin herttua Henrik II:n mailtaan. Juhana Fredrik myös vieroitti serkkunsa, luterilaiseksi kääntyneen Saksin herttua Moritsin vallatessaan tämän perintömailla sijainneen Wurzenin kaupungin.


title: Juhana Fredrik

text: Kun Schmalkaldenin sodaksi kutsuttu uskonsota keisarillisia joukkoja vastaan vuonna 1546 puhkesi, Juhana Fredrik sai tuekseen vain osan Pohjois-Saksan protestanttisista ruhtinaskunnista. Kun hän lähetti joukkonsa Tonavalle kohtaamaan keisarin armeijan, Moritsin armeija hyökkäsi suojattomaksi jääneeseen vaaliruhtinaskuntaan. Liittoutuneet Kaarle V ja Morits löivät lopulta Juhana Fredrikin 24. huhtikuuta 1547 ratkaisevassa Mühlbergin taistelussa, jonka päätteeksi hän jäi haavoittuneena vihollistensa vangiksi. Juhana Fredrik tuomittiin 10. toukokuuta 1547 kapinallisena kuolemaan, mutta keisari armahti hänet sen jälkeen kun hän oli 19. toukokuuta luovuttanut vaaliruhtinaan arvonsa ja pääosan valtakunnastaan Moritsille. Hän sai pitää vain osan Thüringenistä ja Saksin herttuan arvon. Juhana Fredrikiä pidettiin vankina vuoteen 1552, jolloin hänet vapautettiin Moritsin ajauduttua vuorostaan sotaan keisaria vastaan.


title: Juhana Fredrik

text: Juhana Fredrikin kuoltua hänen edustamansa Wettinien ernestiläinen haara jäi hallitsemaan osaa Saksista, joka jakautui kuitenkin lukuisiksi pieniksi herttuakunniksi. Hänen kolme poikaansa olivat Saksin herttuat Juhana Fredrik II ja Juhana Fredrik III sekä Saksi-Weimarin herttua Juhana Vilhelm.


title: Kaoma

text: Kaoma on ranskalais-brasilialainen popyhtye, joka koostuu Touré Kunda -yhtyeen entisistä jäsenistä: basistista Chyco Drusta, kitaristi Jacky Arcontesta, tuottajasta ja kosketinsoittajasta Jean-Claude Bonaventuresta, rumpalista ja lyömäsoittajasta Michel Abihssira, laulaja Faniasta, laulaja Loalwa Brazista sekä tanssijaduosta Chico et Robertasta. Chyco Dru on Martiniquesta, Jacky Arconte Gaudeloupesta ja Loalwa Braz Brasiliasta. Yhtye on parhaiten tunnettu vuoden 1989 hittikappaleestaan ”Lambada”, josta tuli saman vuoden parhaiten myynyt single maailmanlaajuisesti.


title: Klassikern

text: Klassikern () on kahden helsinkiläisen urheiluseuran, HIFK:n ja Kiffenin, kohtaamisista käytettävä nimitys. Seurat ovat kilpailleet vastakkain esimerkiksi jalkapallossa, jääpallossa, käsipallossa, jääkiekossa ja yleisurheilussa.


title: Klassikern

text: Aikoinaan seurojen kilpailullisten välien taustalla olivat aatteet. Vaikka molemmat olivat porvarillisia suomenruotsalaisia seuroja, HIFK oli keski- ja yläluokan joukkue, kun taas Kiffen suuntautui hieman enemmän työväestön suuntaan ja otti HIFK:ta aktiivisemmin mukaan myös suomenkielisiä henkilöitä.


title: Klassikern

text: Riidat seurojen välillä olivat yleisiä, ja niitä kiristivät pelaajien siirtymiset kilpailijan riveihin. Esimerkiksi vuonna 1928 seurojen välit olivat katketa, kun HIFK:n aitajuoksija Bengt Sjöstedt vaihtoi edustamansa seuran HIFK:sta Kiffeniin.


title: Klassikern

text: HIFK on voittanut seitsemän ja Kiffen neljä jalkapallon Suomen mestaruutta. Keskinäiset ottelut olivat usein samankaltaisia poliittisten kiistojen värittämiä, kuten Espanjassa Real Madridin ja FC Barcelonan tai Ranskassa Olympique de Marseillen ja PSG:n vastaavat. Vuoteen 2015 mennessä HIFK:n ja Kiffenin jalkapallojoukkueet olivat kohdanneet eri sarjatasoilla 60 kertaa.


title: Klassikern

text: Jääkiekossa HIFK on voittanut Suomen-mestaruuden seitsemästi, kun taas Kiffenin suuruuden aikaa olivat 1930- ja 40-luvut, jolloin se voitti kolme mestaruutta, kaksi hopeaa ja kaksi pronssia. Sittemmin Kiffenin jääkiekkojaosto on lakkautettu.


title: Klassikern

text: 1920-luvulta 1930-luvun puoliväliin molemmat helsinkiläisseurat taistelivat tasaväkisesti kahta viipurilaista jääpallojoukkuetta vastaan. Kiffen saavutti tuolloin kolme hopeaa, mutta jääkiekon tavoin myös sen jääpallojaosto on lakkautettu. HIFK sen sijaan on jatkanut jääpallon pelaamista ja voittanut seitsemäntoista mestaruutta.


title: Savitaipaleen taistelut (1918)

text: Savitaipaleen taistelut käytiin Suomen sisällissodan aikana 27. helmikuuta – 25. huhtikuuta 1918 Etelä-Karjalassa sijaitsevan Savitaipaleen kirkonkylän hallinnasta. Sillä oli erityisesti punaisten kannalta suuri merkitys, sillä kylä turvasi 30 kilometriä etelämpänä kulkevan elintärkeän Pietarin radan pysymisen heidän hallussaan.


title: Savitaipaleen taistelut (1918)

text:
Savitaipale oli valkoisten hallussa sodan ensimmäisen kuukauden ajan, kunnes punaiset miehittivät sen 28. helmikuuta. Savon rintaman taisteluihin kuuluneet Savitaipaleen taistelut liittyivät myös punaisten Karjalan rintaman sotatoimiin, kun heidän tavoitteenaan oli työntää rintamalinjaa pohjoisemmaksi Savitaipaleen ja Taipalsaaren suuntaan. Savitaipaleen suunnalla alkuperäinen tarkoitus oli edetä Mikkeliin ja Savon radalle, mutta lopulta punaiset päätyivät ainoastaan puolustamaan kylää ja sulkemaan valkoisten tien Pietarin radalle. Savitaipaleen taistelut päättyivät lopulta 25. huhtikuuta, jolloin punaiset vetäytyivät kohti Kymenlaaksoa.
Yhteiskunnallisen tilanteen kärjistyttyä tammikuun 1918 aikana, otti punakaarti Lappeenrannan haltuunsa 21. tammikuuta käydyn Taavetin kahakan jälkeen. Tämän seurauksena suojeluskuntalaiset vetäytyivät kaupungista 26. helmikuuta Taavetin kautta Savitaipaleelle, jonne vajaan 40 miehen joukko saapui kaksi päivää myöhemmin. Alun perin tarkoituksena oli miehittää Kouvola, mutta kun se oli jo punaisten hallussa, saivat he Taavetissa käskyn jatkaa Savitaipaleelle ja riisua paikkakunnalla olleet venäläiset aseista.


title: Savitaipaleen taistelut (1918)

text: Savitaipaleen läpi kulki venäiläisten ensimmäisen maailmansodan aikana rakentama puolustuslinja, joka ulottui Saimaan länsirannalla Ristiinasta Säkkijärvelle. Paikkakunnalla oli Kaakkois-Suomessa linnoitustöitä tehneitä joukkoja varten perustettu dynamiittivarasto, jota vartioi noin 50 venäläissotilasta. Suojeluskuntalaiset tekivät heti saavuttuaan sopimuksen aseiden luovuttamisesta ja saivat venäläisiltä noin 100 kivääriä, 1 500 patruunaa ja 17 tonnia dynamiittia. 45 kivääriä jätettiin vastaperustetulle Savitaipaleen suojeluskunnalle, ja loput vietiin Savonlinnaan ja Imatralle. Paikkakunnalla olleet venäläiset puolestaan marssivat Sortavalan kautta Venäjälle.


title: Savitaipaleen taistelut (1918)

text: Seuraavan parin viikon aikana Savitaipaleelle saapui jatkuvasti Etelä-Suomesta rintamalinjan yli siirtyneitä valkoisten kannattajia ja suojeluskuntalaisia, joille annettiin kylässä sotilaskoulutusta. Valkoiset odottivat punaisten iskua Lappeenrannan tai Taavetin suunnasta, mutta ryhtyivät lopulta itse toimeen ja hyökkäsivät 15. helmikuuta punaisten valtaamaan Taavettiin noin 50 miehen voimin. Hyökkäyksestä tuli kuitenkin täydellinen epäonnistuminen valkoisten menettäessä 13 kaatunutta. Kymmenen päivää myöhemmin Savitaipaleelta tehtiin toinen epäonnistunut hyökkäys Lemille.


title: Savitaipaleen taistelut (1918)

text: Kymenlaakson punakaartilaiset lähtivät 26. helmikuuta liikkeelle Kouvolasta tarkoituksenaan edetä Savitaipaleen kautta Mikkeliin. Lähinnä Kymin pitäjästä ja Kotkasta koottu 500 miehen osasto majoittui illalla noin seitsemän kilometriä Savitaipaleen kirkonkylän eteläpuolella sijaitsevaan Lyytikkälän kylään. Seuraavana päivänä noin kello 11.30 Georg Hjalmar Tulanderin johtama valkoisten osasto hyökkäsi Lyytikkälään, mutta punaiset onnistuivat ajamaan heidät takaisin parin tunnin taistelun jälkeen.


title: Savitaipaleen taistelut (1918)

text: Punaisten hyökkäyksen pelossa valkoiset jättivät Savitaipaleen ja siirtyivät noin 20 kilometrin päähän Kuolimojärven pohjoispuolelle Suomenniemen kylään. Näin punaiset saivat Savitaipaleen haltunsa ilman taisteluja 28. helmikuuta. Mikkeliin etenemisen sijasta heille annettiin kuitenkin määräys jäädä paikoilleen, koska eteneminen Mäntyharjun suunnalla ei ollut edennyt samaan tahtiin. Esikunta perustettiin Savitaipaleen pappilaan ja lisäksi punakaartilaisia asettui muun muassa kansakoululle. Rintamapäällikkönä toimi aluksi vuoden 1912 Tukholman olympialaisten painin kultamitalisti Kaarlo Koskelo, joka huhtikuussa vaihtui varastomies Heikki Krögeriin. Molemmat olivat Kotkan punakaartin jäseniä.


title: Savitaipaleen taistelut (1918)

text: Valkoiset tekivät ensimmäisen hyökkäyksensa Savitaipaleen kirkonkylään 4. maaliskuuta. Operaation suunnitteli valkoisten joukkoihin liittynyt Saksan keisarillisen armeijan korpraali Karl Müller, joka väitti olevansa yliluutnantti Karl von Zedtwitz zu Hackenbach. Hyökkäykseen osallisti noin 550 miestä, jotka koostuivat pääosin suojeluskuntalaisista, mutta mukana oli myös luutnantti Väinö Vainikaisen komentama Savon ryhmän komppania.


title: Savitaipaleen taistelut (1918)

text: Punaiset olivat saaneet tiedon hyökkäyksesta valkoisten joukoissa olleelta kannattajaltaan ja tiesivät näin ollen varautuua siihen. Valkoiset hyökkäsivat kirkonkylään kahden osaston voimin, joista toinen eteni kilometrin levyisenä rintamana lännestä ja toinen pohjoisesta Kärnäkoskelle johtavaa maantietä pitkin. Illan häärtyessä sekaisin joutuneet valkoiset kuitenkin perääntyivät. Suurin osa palasi omatoimisesti Suomenniemelle, josta he jatkoivat seuuraavana päivänä edelleen Partakoskelle. Hyökkäyksen pysäyttäminen oli punaisille tärkeä voitto, sillä Savitaipaleen hallinta takasi elintärkeän Pietarin radan pysymisen heidän hallussaan. Ennen omien hyökkäysten käynnistämistä punaiset keskittyivät puolustusvarustusten rakentamiseen kirkonkylän ympäristöön.


title: Savitaipaleen taistelut (1918)

text: Epäonnistuneen hyökkäyksensä jälkeen valkoiset asettuivat Savitaipaleen pohjoispuolella sijaitseville Partakoskelle ja Kärnäkoskelle, joita punaiset yrittivät maaliskuun jälkipuoliskolla vallata kahdesti. Eteneminen pysähtyi kuitenkin molemmilla kerroilla jo pari kilometriä kirkonkylästä sijoitettuun valkoisten etuvartioon. Ensimmäinen hyökkäys tehtiin 16. maaliskuuta ja toinen 23. maaliskuuta, jolloin valkoisten ensimmäinen puolustuslinja näytti jo murtuvan. Punaiset etenivät Kärnäkosken maantietä pikin vajaan kilometrin verran ensimmäistä hyökkäystä pidemmälle, mutta palasivat lopulta illan hämärtyessä takaisin. Valkoisten päällikkönä toiminut korpraali Müller haavoittui jälkimmäisessä taistelussa vakavasti päähänsä, jonka tilalle nimettiin aikaisemmin tykistöpatteria komentanut ruotsalainen kapteeni Einar Förberg.


title: Savitaipaleen taistelut (1918)

text: Punaisten hyökkäysten jälkeen valkoiset iskivät seuraavan kuukauden ajan säännöllisesti 2–3 kertaa viikossa punaisten polustuslinjoja vastaan. Kaikki hyökkäykset torjuttiin, eivätkä valkoiset myöskään onnistuneet saartamaan kylää, vaan tie Taavetin suuntaan pysyi koko ajan auki.


title: Savitaipaleen taistelut (1918)

text: Valkoiset aloittivat ratkaisevan suurhyökkäyksensä Savitaipaleelle 23. huhtikuuta. Siihen osallistuivat Savon ryhmän Savitaipaleen pataljoonan 2.–4. komppaniat, Kyminlaakson komppania, Puumalan lentävä osasto sekä kapteeni Einar Förbergin johtama 3. patteri. Punaisia oli tuolloin Savitaipaleella noin 800 miestä.


title: Savitaipaleen taistelut (1918)

text: Ensimmäisenä päivänä valkoisten tykistö tulitti ankarasti kirkonkylää, jolloin apteekki ja ainakin kolme muuta taloa tuhoutui. Punaisten puolustuslinja kuitenkin kesti iltaan saakka. Hyökkäyksen aikana Savitaipaleen suojeluskuntaan kuulunut tuleva kaksinkertainen olympiavoittaja Jonni Myyrä toimi kahdesti valkoisten oppaana. Ensimmäisellä kerralla Myyrä arvoi etäisyyden viholliseen liian lyhyeksi, jonka vuoksi lännestä edennyt Aleksander Kallion komppania marssi suoraan punaisten konekiväärituleen kärsien suuria tappioita kaatuneina ja haavoittuneina. Myöhemmin samana iltapäivänä Myyrä toimi oppaana Kyminlaakson 1. komppanialle, mutta pelästyi jo ensimmäistä lähelle osunutta kranaattia ja säntäsi valkoisten kertomusten mukaan pakoon. Myöhemmin kirjoittamissaan muistelmissa hän kuitenkin väitti toimineensa urhoolliseti punaisten tulituksen keskellä.


title: Savitaipaleen taistelut (1918)

text: Seuraavana päivänä valkoiset käynnistivät uuden hyökkäyksen. He onnistuivat etenemään kirkonkylän tuntumassa olevaan Paimensaareen asti, josta punaiset vetäytyivät kirkonkylään. Samana päivänä tuhoutui Savitaipaleen kirkko, jonka valkoisten tykistötuli sytytti palamaan puoli viiden aikaan iltapäivällä. Valkoiset tulittivat kirkkoa luullessaan punaisten pitävän sen tornia tähystyspaikkana ja konekivääripesäkkeenä.


title: Savitaipaleen taistelut (1918)

text: Punaiset saivat yöllä perääntymiskäskyn ja vetäytyivät Taavettiin, josta he jatkoivat edelleen Kymenlaaksoon yhdessä Taipalsaaren rintamalta vetäytyneiden punaisten kanssa. Punakaartilaisen lisäksi mukaan liittyi paikallisia siviilejä. Punaisten poistuessa jatkoivat valkoiset kirkonkylän tulitusta, jolloin tuhoutui punaisten päämajanaan pitämä Savitaipaleen pappila sekä kenttäsairaalana toiminut pappilan navetta. Joidenkin väitteiden mukaan tulipalossa menehtyi sairaalassa olleita haavoittuneita. Valkoiset saivat kirkonkylän haltuunsa 25. huhtikuuta kello 4 aamulla.


title: Savitaipaleen taistelut (1918)

text: Savitaipaleen taisteluissa kaatui 25 valkoista ja ainakin 32 punaista. Suurin osa kaatuneista tuli kolmen viimeisen päivän aikana, jolloin surmansa sai 21 valkoista ja ainakin 12 punaista. Punaiset surmasivat taisteluiden ulkopuolella seitsemän paikallista isäntää sekä kaksi rintamalinjan yli valkoisten puolelle pyrkinyttä ylioppilasta. Valkoisen terrorin uhreista ei ole tarkkaa tietoa, mutta rintamalla toimi vastaaviin surmiin syyllistynyt Savo-Karjalan Kenraaliesikunnan Lentävä Sotapoliisiosasto.


title: Savitaipaleen taistelut (1918)

text: Savitaipaleen vanhalla hautausmaalla on valkoisten lokakuussa 1920 pystyttämä Savitaipaleen taisteluiden muistomerkki, jossa on nimiluettelo kaatuneista valkoisista. Hautausmaalla on myös punaisten joukkohauta. Vuonna 2014 Savitaipaleen kirkonmäelle pystytettiin sovintoa symboloiva "Savitaipale 1918" -muistomerkki. Paikalliset työväenjärjestöt eivät kuitenkaan olleet mukana hankkeessa.


title: Savitaipaleen taistelut (1918)

text: Savitaipale 1918 -työryhmä on 2000-luvulla julkaissut kaksi Savitaipaleen taisteluiden aikalaiskertomuksia sisältävää kirjaa. Lisäksi vuonna 2013 ilmestyi Pentti Pylkön teos "Vaiettu vuosi", joka kertoo Savitaipaleen rintaman tapahtumista. Tutkija Marko Tikka on kritisoinut teosta siitä, että kirjasta puuttuisi kokonaan valkoinen terrori ja punaisten toimiakin käsitellään kritiikittömästi paikkaansapitämättömien huhupuheiden pohjalta.


title: Savitaipaleen taistelu

text: Savitaipaleen taistelu voi viitata seuraaviin taisteluihin:


Luettelo Valkeakosken julkisista taideteoksista ja muistomerkeistä sisältää Valkeakosken kaupungissa olevat pysyvät patsaat, muistomerkit ja muistolaatat. Valkeakosken kaupunkiin on liitetty Sääksmäen kunta.


title: King Cobra (vuoden 2016 elokuva)

text: King Cobra on Justin Kellyn käsikirjoittama ja ohjaama yhdysvaltalainen elokuva vuodelta 2016. Se perustuu homopornonäyttelijä Brent Corriganin uran varhaisvaiheisiin, tämän tuottajan Bryan Kocisin murhaan ja aiheesta tehtyyn kirjaan "Cobra Killer". Corrigania näyttelee Garrett Clayton ja Kocisin pohjalta kirjoitettua Stephen-nimistä tuottajaa Christian Slater.


title: King Cobra (vuoden 2016 elokuva)

text: Elokuvan juoni perustuu tositapahtumiin, ja tarina kerrotaan Kocisin tähtinäyttelijän ja entisen poikaystävän Brent Corriganin näkökulmasta. Tosielämän tapahtumissa lääketieteellisenä kuvaajana työttömäksi jäänyt Bryan Kocis perusti vuonna 2001 niin sanottua ”twink”-homopornoa tekevän tuotantoyhtiön, jonka päähenkilöt olivat alaikäisen näköisiä nuorukaisia ja videot kuvattiin ”bareback”-tyyliin eli ilman kondomia. Menestyvän yhtiön suurimmaksi tähdeksi nousi nuori Brent Corrigan, joka parin vuoden jälkeen paljasti medialle olleensa ensimmäisten videoiden aikaan vasta 17-vuotias eli alaikäinen näyttelemään pornoelokuvissa. Tuottaja-ohjaaja Kocis joutuu asiasta hankaluuksiin. Vuonna 2017 Kocisin surmaavat yllättäen kaksi kilpailevaa homopornon tuottajaa Joe Kerekes ja Harlow Cuadra, motiivinaan vapauttaa näin Corrigan sopimuksesta, jotta tämä voisi työskennellä heille. Tekijät tuomittiin elinkautisiin vankeustuomioihin ilman armahdusmahdollisuutta.


title: King Cobra (vuoden 2016 elokuva)

text: "King Cobra" sai maailmanensi-iltansa huhtikuussa 2016 Tribecan elokuvajuhlilla New Yorkissa, ja teatterikierros alkoi Yhdysvalloissa 21. lokakuuta 2016. Rotten Tomatoes -sivuston mukaan 43 prosenttia 35 kriitikosta antoi elokuvalle myönteisen arvion, keskiarvon ollessa 5,3/10. Metacriticin 19 arvosteluun perustuva keskiarvo on 48/100. Kriitikot luonnehtivat elokuvaa muun muassa hyvien näyttelijöiden ”kivenkovaksi mustaksi komediaksi” ja potentiaaliseksi hitiksi muidenkin kuin sukupuolivähemmistöjen edustajien keskuudessa. Penseämmät kriitikot kuvailivat "King Cobraa" sieluttomaksi ja huonosti rytmitetyksi.


title: Metsä-Sairila

text: Metsä-Sairila on Mikkelin 81. kaupunginosa.


title: Metsä-Sairila

text: Muun muassa Metsä-Sairilan jätekeskus, Tornimäen hiihtokeskus ja maakunnallisesti merkittävä Konijärven luonnonsuojelualue sijaitsee kaupunginosassa. Jätekeskuksen ja rakenteilla olevan Mikkelin uuden vedenpuhdistamon yhteyteen on suunniteltu laajaa ympäristöliiketoiminnan yritys-, tutkimus- ja tuotekehitysaluetta.


title: Metsä-Sairila

text: Kaupunginosaan kokonaisuudessaan sijoittuu muun muassa Konijärvi.


title: Annila

text: Annila on Mikkelin 29. kaupunginosa. Annilan kartano ja Moision sairaala sijaitsevat siellä.


title: Savilahti (Mikkeli)

text: Savilahti on Mikkelin 1. kaupunginosa. Se on saanut nimensä samannimisen lahden mukaan. Mikkelin ydinkeskusta on pääosin Savilahdessa ja siellä sijaitsevat muun muassa Mikkelin tori (virallinen nimi Hallitustori), vanha Kirkkopuisto, Mikkelin kaupungintalo, Mikkelin kaupunginkirjasto, entinen Mikkelin läänin lääninhallituksen talo ja virastokortteli, Mikkelin rautatieasema ja matkakeskus, Mikkelin satama, Kauppakeskus Akseli, Kauppakeskus Stella ja Mikkelin vankila.


title: Maunuksela

text: Maunuksela on Mikkelin 2. kaupunginosa välittömästi keskustan pohjoispuolella. Siellä sijaitsevat muun muassa Mikkelin keskussairaala, Naisvuoren vesitorni ja Savilahden kivisakasti.


title: Kaukola (Mikkeli)

text: Kaukola on Mikkelin 4. kaupunginosa välittömästi keskustan länsipuolella. Siellä sijaitsevat muun muassa Mikkelin tuomiokirkko, Mikkelin Pitäjänkirkko ja hautausmaa, Mikkelin taidemuseo, Mikkelin teatteri, Päämajakoulu ja Päämajamuseo sekä konserttitalo Mikaeli.


title: Nuijamies (Mikkeli)

text: Nuijamies on Mikkelin 5. kaupunginosa. Nuijamiehessä sijaitsevat muun muassa Mikkelin urheilupuisto ja Hänninhaudan kenttä, vanha puukasarmialue ja Jalkaväkimuseo, ortodoksinen Pyhän ylienkeli Mikaelin kirkko, Etelä-Savon ELY-keskus sekä Kaakkois-Suomen ammattikorkeakoulun Mikkelin kampus.


title: Turvakriittinen järjestelmä

text: Turvakriittinen järjestelmä () on järjestelmä, jonka toiminta- tai suunnitteluvirhe voi johtaa henkilövaaraan. Henkilöturvallisuus ("safety") eroaa määritelmällisesti muunlaisesta turvatekniikasta ("security") ja vaatimukset näiden toteuttamiselle eroavat.


title: Turvakriittinen järjestelmä

text: Järjestelmä voi koostua sekä sekä laitteistosta ("hardware") että ohjelmistosta ("software"). Sulautetut järjestelmät ja teollisuusautomaatio ovat usein osana tämänlaista järjestelmää.


title: Turvakriittinen järjestelmä

text:
Järjestelmän on havaittava myös itsensä toimintaan vaikuttavat vikatilanteet kuten sensorit ja anturit jotka antavat virheellistä signaalia tai ei lainkaan (ks. nolla-aktiivinen).
Riskien arviointi on olennainen osa järjestelmän suunnittelua. Koneen vikaantumista voidaan arvioida vikapuun avulla.


title: Turvakriittinen järjestelmä

text: Järjestelmä voi olla vikaturvallinen tai vikasietoinen järjestelmän luokittelun mukaan. Esimerkkejä ovat sydän-keuhkokone, "Fly-by-wire" järjestelmä ja lukkiutumattomat jarrut (ABS).


title: Turvakriittinen järjestelmä

text: IEC:n turvavaatimustasot () (SIL) ovat neliportainen asteikko yhdestä neljään, jossa SIL 4 on korkein ja vaativin taso. Tason nousu vaatii riskien vähentämisen moninkertaistamista.


title: Turvakriittinen järjestelmä

text: Standardeja turvakriittisen järjestelmän suunnitteluun ja toteutukseen:


title: Turvakriittinen järjestelmä

text: Järjestelmän testaaminen on olennainen osa järjestelmän kehitystä. IEC 61508 -standardin mukaan ohjelmistolle on tehtävä yksikkötestaaminen ().


title: Turvakriittinen järjestelmä

text: DO-178B vaatii "formaalia todistetta" ohjelmakoodin oikeellisuudesta ja kaikkien syötteiden ja tilojen huomioimisesta toteutuksen toiminnassa (ks. DO-333). Myös laiteohjelma () on huomioitava kehityksessä ja testaamisessa.


title: Kapteenin tytär

text: Kapteenin tytär (Капитанская дочка) on venäläisen kirjailijan Aleksandr Puškinin historiallinen romaani. Se ilmestyi 1836 kirjallisuuslehti Sovremennikissä. Teoksesta on ilmestynyt neljä suomennosta.


title: Kenkäveronniemi

text: Kenkäveronniemi on Mikkelin 16. kaupunginosa. Siellä sijaitsee muun muassa Kenkäveron pappila. Nuijasodan  Suur-Savon taistelu käytiin täällä vuonna 1597.


title: The New Addams Family

text: The New Addams Family (Suomessa esitetty myös nimellä Addams Family) on yhdysvaltalais-kanadalainen televisiosarja. Sarjaa esitti Kanadassa YTV-televisiokanava ja Yhdysvalloissa Fox Family vuosina 1998–1999. Suomessa sarjaa on esittänyt Nelonen.


title: The New Addams Family

text: Sarja on 1990-luvun päivitetty versio alkuperäisestä, 1960-luvun The Addams Family-televisiosarjasta. Addams Family – Sukukokous (1998) elokuvassa Wednesdayn roolia esittänyt Nicole Fugure näyttelee myös sarjassa perheen tytärtä Wednesday Addamsia.


title: Kiinteistönvälitysalan Keskusliitto

text: Kiinteistönvälitysalan Keskusliitto ry eli KVKL on kiinteistönvälitysalan valtakunnallinen etu- ja kattojärjestö Suomessa. Yhdistys on rekisteröity vuonna 2008 ja sen nykyinen toimitusjohtaja on Maria-Elena Cowell. KVKL kehittää suomalaista kiinteistönvälitysalaa ja sen ammattilaisia, kehittämällä alan koulutusta, edistämällä alan eettistä ja juridista sääntelyä, tekemällä tehokasta edunvalvontaa ja vaikuttamisyhteistyötä niin kotimaassa kuin kansainvälisesti.


title: Kiinteistönvälitysalan Keskusliitto

text: Keskusliiton jäseniä ovat Aktia Kiinteistönvälitys Oy, Kiinteistömaailma Oy, OP-ryhmä, Realia Group Oy, Remax Suomi, Suomen Kiinteistönvälittäjät ry ja SP-Kodit. Järjestö edustaa yli 80 prosenttia kiinteistönvälitysalan ammattilaisista Suomessa.


title: Kiinteistönvälitysalan Keskusliitto

text: Kiinteistönvälitysalan Keskusliitto (KVKL) edistää ja kehittää kiinteistönvälitysalan edunvalvontaa, tutkimusta ja koulutusta sekä alan eettistä ja juridista sääntelyä. Liitto myös kehittää ja edistää asioita sekä hankkeita, joilla varmistetaan kiinteistönvälitysalan ammattilaisten parempi osaaminen, alan yritysten kehittyminen ja sitä kautta entistä turvallisempi asuntokauppa Suomessa. KVKL ylläpitää alan hyvän välitystavan ohjeistusta ja laatii muita toimintaohjeita. Yhdistys toteuttaa alan strategisia yhteishankkeita (esim. valtakunnallinen kauppatilastointi) sekä huolehtii Suomen kiinteistönvälitysalan kansallisista ja kansainvälisistä suhteista.


title: Kiinteistönvälitysalan Keskusliitto

text: Liitto toteuttaa edunvalvontaa ja osallistuu aktiivisesti kiinteistönvälitysalaan liittyvään lainsäädäntötyöhön ja keskusteluun alan ajankohtaisista kysymyksistä. Edunvalvontatyössä keskeisessä roolissa on alan asiantuntijoista koostuva KVKL:n laki- ja lausuntovaliokunta, joka on myös laatinut mm. Hyvän Välitystavan ohjeen.


title: Kiinteistönvälitysalan Keskusliitto

text: Hyvän Välitystavan ohje edistää kiinteistönvälitysalan ammattimaisuutta. Se kiteyttää alan pelisäännöt ja suojaa sekä ostajaa että myyjää. Vastuuntuntoinen kiinteistönvälittäjä tuntee Hyvän Välitystavan ohjeen ja sitoutuu noudattamaan sitä.


title: Kiinteistönvälitysalan Keskusliitto

text: KVKL järjestää ajankohtaiskoulutuksia ja toteuttaa LKV-kokeeseen valmentavia kursseja. KVKL aloitti yhteistyön Turun Ammattikorkeakoulun kanssa vuonna 2015. Turun ammattikorkeakoulun opintopolku toimii mallina myös muille suomalaisille ammattikorkeakouluille vastaavan opintopolun aikaansaamisessa.


title: Kiinteistönvälitysalan Keskusliitto

text: KVKL:n tavoitteena on, että vastaava kiinteistönvälitysalan erikoistumisopintotarjonta löytyisi lähivuosina ainakin 3-5 ammattikorkeakoulusta eri puolilta Suomea.


title: Kiinteistönvälitysalan Keskusliitto

text: KVKL:n päämäärä kansainvälisessä yhteistyössä on pyrkiä kehittämään ja tukemaan kiinteistönvälittäjäammattia. Kansainvälisen yhteistyön tarve lisääntyy, kun kiinteistönvälittäjien ja heidän asiakkaidensa asuntokaupat menevät yli oman maan rajojen. Pyrkimyksenä on vaihtaa muiden organisaatioiden kanssa kokemuksia ja tietämystä ja vahvistaa näin jäsenistön ammattitaitoa.


title: Kiinteistönvälitysalan Keskusliitto

text: KVKL tekee yhteistyötä monen kansainvälisen järjestön kanssa. Näistä merkittävimmät ovat NEU (Nordiska Egendomsmäklare Unionen) ja NAR (National Association of Realtors, USA).


title: Nuori kirkko

text: Nuori kirkko ry. on evankelis-luterilaisten seurakuntien muodostama palvelujärjestö, jonka toiminta kattaa koko kasvun kaaren vauvasta nuoriin aikuisiin. Eri ikäkausiin liittyvän toiminnan lisäksi järjestö kehittää ikäkausien rajat ylittävää yhteistyötä, joka kattaa uuden nuorisolain mukaisesti toiminnan 0-28- vuotiaiden parissa.


title: Nuori kirkko

text: Nuori kirkko ry on yhdistys jonka tarkoitus on järjestön sääntöjen mukaan "tukea lapsen ja nuoren kokonaisvaltaista kasvua ja osallisuutta, kehittää ja palvella evankelis-luterilaisissa seurakunnissa toteutuvaa lapsi-, varhaisnuoriso- ja nuorisotyötä, järjestää tavoitteiden mukaista toimintaa sekä vaikuttaa lasten, nuorten ja heidän perheidensä hyvän elämän edellytyksiin kirkossa ja yhteiskunnassa".


title: Nuori kirkko

text: Yhdistys syntyi vuoden 2017 alussa, kun Seurakuntien Lapsityön Keskus, PTK – poikien ja tyttöjen keskus ja Nuorten Keskus yhdistyivät.


title: Pursiala

text: Pursiala on Mikkelin 15. kaupunginosa.


title: Pursiala

text: Kaupunginosan itäraja kulkee Ukonveden Pappilanselällä ja kaupunginosan luoteiskulman vesistöihin kuuluvat kapeaa Kaijanniemeä lännessä ja idässä rajaavat Kattilanlahti ja Pursialanlahti. Kaupunginosan eteläosassa sijaitsee pieni, 2,9 hehtaarin suuruinen Särkilampi.


title: Tusku

text: Tusku on Mikkelin 20. kaupunginosa, joka sijaitsee luokkaa 3-5 kilometriä Mikkelin torilta länteen ja länsiluoteeseen. Kaupunginosan eteläosassa on toimitila- ja teollisuusalue. Siellä siellä toimii muun muassa Mikkelin lentoasema. Vuolingonkadun pohjoispuolella sijaitsee pääosin omakoti-, paritalo- ja rivitalovaltainen asuinalue. Asuinrakennusten vanhempi rakennuskanta muodostuu rintamamiehille ja sotapakolaisille kaavoitetuista taloista. 1980-luvun uudelleenkaavoituksen seurauksena kaupunginosaan rakennettiin omakotilalojen ohella rivitaloja ja matalia kerrostaloja.


title: Karkialampi (kaupunginosa)

text: Karkialampi on Mikkelin 23. kaupunginosa. Sillä sijaitsee muun muassa Karkialammen entinen varuskunta-alue ja Maavoimien esikunta.


title: Launiala

text: Launiala on Mikkelin 26. kaupunginosa. Etäisyys Mikkelin keskustaan noin neljä km. Graanin kauppakeskukseen etäisyyttä on  noin 2,5 km. Alueella koulu ja päiväkoti.


title: Nikola Bibic

text: Nikola Bibic (s. 17. heinäkuuta 1984 Windsor, Ontario, Kanada) on kanadalaissyntyinen serbialainen jääkiekkoilija, pelipaikaltaan puolustaja.


title: Nikola Bibic

text:
Bibic pelasi juniorijääkiekkoa Kanadassa OPJHL:n Georgetown Ridersin ja Hamilton Red Wingsin joukkueissa vuosina 2001–2004 ennen siirtymistään Potsdamin yliopistoon Yhdysvaltain New Yorkiin. Potsdamin yliopiston joukkue pelasi yliopistoliiga NCAA:n III divisioonassa. Potsdamissa Bibic kiekkoili kolme kautta vaatimattomin tehoin ennen siirtyimistään Serbiaan Belgradissa pelaavaan Crvena Zvezda (eli Punaisen Tähden) joukkueeseen. Serbiassa Bibic pelaili satunnaisesti neljän kauden aikana ja sai tänä aikana Serbian kansalaisuuden ja valittiin myös pelaamaan Serbian jääkiekkomaajoukkueeseen I-divisoonan MM-turnaukseen 2010.
2011 Bibic palasi kiekkoilemaan Pohjois-Amerikkaan amatööriliiga ASHL:aan mutta jatkoi kuitenkin pelaamista myös Serbian maajoukkueessa IIHF:n II-divisioonassa.
Bibic on pelannut Serbian maajoukkueessa viimeksi kevään 2017 II-divisoonan lohko A:n MM-turnauksessa. Kaikkiaan hänellä on pelejä Serbian maajoukkueessa 29 kappaletta ja niissä hän on tehnyt yhden maalin ja antanut 16 maalisyöttöä ja istunut 74 jäähyminuuttia.


title: Yksikkötestaaminen

text: Yksikkötestaaminen () on tietokoneohjelman testaamisen ja laadunvarmistuksen menetelmä, jossa lähdekoodin osat testataan yhdessä tai erikseen. Tämä eroaa koko ohjelman testaamisesta yhtenä kokonaisuutena.


title: Yksikkötestaaminen

text: Yksikkötestaaminen tyypillisesti voidaan suorittaa automatisoidusti, mutta myös manuaalisesti suorittaminen on mahdollista.


title: Yksikkötestaaminen

text: Ohjelman eri osat voidaan testin ajaksi korvata yksinkertaistetuilla korvikkeilla. Korvattavat osat eivät kuulu varsinaiseen testattavaan yksikköön.


title: Yksikkötestaaminen

text: Yksikkötestaamisen lisäksi voidaan tehdä "integraatiotestaaminen", jossa eri yksiköt testataan yhtenäisenä kokonaisuutena.


title: Yksikkötestaaminen

text: Standardit, kuten IEC 61508, voivat vaatia ohjelman yksikkötestaamista.


title: Yksikkötestaaminen

text: Yksikkötestaamiseen on useita alustoja kuten:


title: Mike Liambas

text: Michael Liambas (s. 16. helmikuuta 1989 Woodbridge, Ontario, Kanada) on kanadalainen jääkiekkoilija, joka edustaa Anaheim Ducksin organisaatiota. Häntä ei olla varattu NHL:ään.


title: Mike Liambas

text: Liambas pelasi vuosina 2006–2010 OHL-joukkue Erie Ottersissa. Kahdella ensimmäisellä kaudella hän pelasi yhteensä 115 ottelua ja otti molemmilla kausilla 169 rangaistusminuuttia. Kolmannella kaudellaan Liambas pelasi viisi ottelua ennen loukkaantumistaan, jonka seurauksena hän oli lopun runkosarjan sivussa. Myös hänen viimeinen juniorikautensa jäi vajaaksi, kun hän sai marraskuun alussa 2009 loppukauden mittaisen pelikiellon taklattuaan Ben Fanellia.


title: Mike Liambas

text: Kaudella 2010–2011 Liambas debytoi aikuisten tasolla ECHL-joukkue Cincinnati Cyclonesissa, johon siirtyi kesken kauden Brittiläisen Kolumbian yliopistosta. Ensimmäisellä kokonaisella ECHL-kaudellaan, 2011–2012 Liambas pelasi 39 ottelua saaden tilastoihinsa yhdeksän syöttöpistettä. Kaudella 2012–2013 Liambas pelasi Cyclonesissa vain yhden ottelun, jonka jälkeen hänet kaupattiin Orlando Solar Bearsiin. 32 ottelussa hän teki tehot 2+7=9 ja keräsi 151 rangaistusminuuttia. Helmikuussa Liambas siirtyi koeaikasopimuksella AHL:ssä pelaavaan Milwaukee Admiralsiin. 27 runkosarjaottelussa hän teki yhden maalin.


title: Mike Liambas

text: Liambas ja Admirals solmivat yksivuotisen, kauden 2013–2014 kattavan sopimuksen. Liambas pelasi 60 ottelua tehoilla 3+5=8. Hänelle kertyi 267 rangaistusminuuttia, mikä oli toiseksi eniten liigassa. Liambas jatkoi Milwaukeessa vielä kauden 2014–2015, jonka jälkeen teki vuoden mittaisen sopimuksen NHL-seura Chicago Blackhawksin kanssa. Hän edusti kauden Blackhawksin AHL-farmiseura Rockford IceHogsia, jossa pelasi 44 runkosarja- ja kolme pudotuspeliottelua.


title: Mike Liambas

text: Kaudeksi 2016–2017 Liambas palasi Milwaukeeseen tehtyään sopimuksen Admiralsin yhteistyöseura Nashville Predatorsin kanssa. Liambas toimi Admiralsin varakapteenina pelaten 72 ottelua tehoin 3+8=11. Hän oli 149 jäähyminuutilla AHL:n eniten rangaistu pelaaja. Kauden aikana hän pääsi myös tekemään NHL-debyyttinsä Predatorsin paidassa ottelussa New Jersey Devilsiä vastaan. Liambas sai peliaikaa 4.42 minuuttia.


title: Mike Liambas

text: 2. heinäkuuta 2017 Liambas teki Anaheim Ducksin kanssa yksivuotisen sopimuksen.


title: Kristiina Huttunen

text: Kristiina Huttunen on suomalainen taloustieteilijä ja työn taloustieteen tutkija. Hän toimii 1.10.2017 alkaen tutkimusprofessorina Valtion taloudellisen tutkimuskeskuksen julkisten palveluiden ja paikallisen julkistalouden tutkimusryhmässä. Aiemmin Huttunen on työskennellyt muun muassa postdoc-tutkijana Uppsalan yliopiston taloustieteen laitoksella, tutkijana Palkansaajien tutkimuslaitoksella, vierailevana tutkijana Massachusetts Institute of Technologyssa ja University College Londonissa sekä tutkijatohtorina ja akatemiatutkijana Aalto-yliopiston kauppakorkeakoulussa.


title: Kristiina Huttunen

text: Huttunen on tutkinut muun muassa taloudellisten shokkien vaikutusta perheen päätöksiin hankkia lapsia tai muuttaa, kotihoidontuen vaikutuksia äitien työuriin ja lasten kehitykseen sekä toisen asteen koulutukseen pääsyn vaikutusta nuoren syrjäytymis- ja rikollisuusriskiin.


title: Kristiina Huttunen

text:
Huttunen on koulutukseltaan valtiotieteiden tohtori. Hän väitteli tohtoriksi Helsingin yliopistosta vuonna 2005 otsikolla "Empirical studies
on Labour Demand, Wages and Job Displacements".


title: Mikitänjärvi

text: Mikitänjärvi on Kainuussa Hyrynsalmella sijaitseva järvi.


title: Mikitänjärvi

text: Järven pinta-ala on 920 hehtaaria eli 9,2 neliökilometriä. Se on 7,5 kilometriä pitkä ja 2,7 kilometriä leveä. Sillä on pitkä järvenselkä, joka tosin katkeaa keskellä muutamaan saareen. Pohjoispäässä Hämeenniemen vieressä sijaitsee Sopasennimi, joiden väliin jää Lauttaselkä niminen lahti. Itäpäässä on 1,2 kilometriä pitkä Sinteenlahti ja sen eteläpuolella 400 metriä pitkä ja kapea Pitkälahti. Pitkälahden eteläpuolella työntyvät järvenselälle Tervaniemen kaksi niemennokkaa.


title: Mikitänjärvi

text: Järvi on luodattu ja siitä on julkaistu syvyyskartat. Sen tilavuus on 53 miljoonaa kuutiometriä eli 0,053 kuutiokilometriä. Järven keskisyvyys on 5,8 metriä ja suurin syvyys on 25 metriä. Syvin kohta sijaitsee pohjisrannan edustalla Harjunniemen kohdalla. Järven poikki Hämeenniemestä Sinteenlahteen ulottuu pitkä ja kapea kalliomurrokseen syntynyt syvänne, jossa syvin kohta sijaitsee. Murroksessa sijaitsee myös 24 metrin syvänne ja muita yli 20 metrin syvänteitä.


title: Mikitänjärvi

text: Järvessä on kartan mukaan 15 saarta, joista suurimmat ovat järven keskellä sijaitsevat Honkinen, Lehtonen, Jatanen ja Urtti. Muita nimettyjä saaria tai luotoja ovat nimettyjä ovat kaakkoispäässä oleva Talassaari ja Teerisaari, luoteispäässä sijaitseva Hamppusaari, ja keskellä järveä olevat Töllät. Honkinen on 520 metriä pitkä ja 850 metriä leveä. Lehtonen on yli 200 metriä pitkä. Sekä lehtosessa että Honkisessa on vapaa-ajan asuntoja.


title: Mikitänjärvi

text: Järven rantaviivan pituus on 35 kilometriä. Sen rannat ovat pääasiassa metsämaata, joka on paikoitellen soistunutta. Muutaman maatilan peltoja tai niittyjä ulottuu rantaan saakka. Järven lähiympäristössä on yli 10 maatilaa ja rantaan on rakennettu noin 60 vapaa-ajan asuntoa.


title: Mikitänjärvi

text: Järvi sijaitsee Oulujoen vesistössä (vesistöaluetunnus 59) Luvanjoen valuma-alueen (59.7) Mikitänjärven alueella (59.73), jonka Mikitänjärven lähialueeseen (59.732) järvi kuuluu. Järven vedenpinnan korkeus on 182,0 metriä mpy.


title: Mikitänjärvi

text: Valuma-alue saa pääosan vedestään Siikajoen valuma-alueelta (59.74), jonka laskujoki Siikajoki laskee järven itäpäähän. Joki virtaa Siikajärvi (20 ha) läpi ennen joen viimeistä osuutta. Runsaasti vettä tulee myös Riihijoen valuma-alueelta (59.733), jonka laskujoki Riihijoki laskee järven keskivaiheilla pohjoisrantaan Hakalahdella, ja myös Pajujoen valuma-alueelta (59.734), jonka laskujoki Pajujoki laskee järven kaakkoispäähän Palujoensuun lahteen. Riihijoen valuma-alueella sijaitsee vain kolme pientä lampea ja Pajujoen valuma-alueella sijaitsevat esimerkiksi Pajujärvi (31 ha), Ruuhijärvi (16 ha) ja Iso Särkkäjärvi (17 ha). Mikitänjärven lähialueella on kaksi yli hehtaarin kokoista järveä tai lampea, jotka laskevat suoraan tai välillisesti järveen. Ne ovat Mäntymäenlampi (eteläinen) (2 ha) ja Rasilampi (1 ha).


title: Mikitänjärvi

text: Järven laskujoki Mitikänjoki laskee ensin Ilvesjärveen (148 ha) ja sitten Jokilammen (11 ha) läpi ennen laskemistaan Luvanjärveen (841 ha). Vesistön laskureitti jatkaa Hyrynsalmen kirkonkylälle, jossa se yhtyy Hyrynjärvessä Emäjokeen, jonka nimi muuttuu Iijärven jälkeen Kiehimänjoeksi. Se laskee Oulujärveen Paltamossa.


title: August (Saksi)

text: August (31. heinäkuuta 1526 Freiberg – 12. helmikuuta 1586 Dresden) oli Saksin vaaliruhtinas vuosina 1553–1586. Augustin sovittelevalla politiikalla oli merkittävä vaikutus siihen, että sodat Saksan protestanttisten valtioiden ja Habsburg-sukuisten keisarien välillä päättyivät ja uskonpuhdistuksen alkuvuosien kuohunta rauhoittui.


title: August (Saksi)

text: August oli Saksin herttua Henrik Hurskaan nuorempi poika. Hän toimi yhtenä komentajana veljensä Moritsin vietyä herttuakunnan vuonna 1546 mukaan Schmalkaldenin sotaan. Morits onnistui hankkimaan itselleen Saksin vaaliruhtinaan arvon, jonka August peri Moritsin kuoltua lapsettomana vuonna 1553. August peri samalla myös aseman Saksan protestanttisten ruhtinaiden johtajana, mutta hän ei ollut kiinnostunut jatkamaan veljensä laajentumishakuisia sotia. Hän halusi keskittyä valtakuntansa rauhanomaiseen kehittämiseen ja painosti auktoriteetillaan muutkin ruhtinaat hyväksymään vuoden 1555 Augsburgin uskonrauhan, joka lopetti uskonsodat Saksassa pitemmäksi aikaa. August vastusti varsinkin Pfalzin vaaliruhtinas Fredrik III:een henkilöityneitä vaatimuksia vihamielisyyksien uudelleenaloittamisesta keisarin painostamiseksi protestanteille edullisempiin rauhanehtoihin, ja pyrki sitä vastoin ylläpitämään hyviä suhteita Habsburgeihin turvatakseen oman dynastiansa vallassapysymisen.


title: August (Saksi)

text: August pyrki kehittämään Saksista aikansa mallivaltion uudistamalla verotusta ja oikeuslaitosta. Hänen valtakautenaan kauppa Saksissa kukoisti, vaikka muu Saksa kärsi samaan aikaan köyhtymisestä. Merkittävässä roolissa talouden piristämisessä olivat Saksiin vastaanotetut, Hollannista sotaa paenneet protestantit, jotka kehittivät kaivos- ja manufaktuuritoimintaa. Augustin kirkkopolitiikka perustui alkujaan Philipp Melanchthonin filippististen oppien noudattamiseen ja hän vastusti Matthias Flaciuksen jyrkkää aitoluterilaisuutta. August alkoi kuitenkin vaatia itsekin yhä puhdasoppisempaa luterilaisuutta ja suhtautua erityisen vihamielisesti kalvinismiin, jota muun muassa Pfalzissa suosittiin. Alettuaan vuonna 1574 epäillä tärkeimmän neuvonantajansa Georg Cracowin edustavan ”kryptokalvinismia” hän määräsi Cracowin, Caspar Peucerin ja monia muita oppineita vangittaviksi. Tämän jälkeen Saksissa sallittiin vain puhdas luterilainen oppi. August tuki luterilaisten tunnustuskirjojen kokoamista, jotta oikea oppi saataisiin määriteltyä.


title: August (Saksi)

text: Augustin ensimmäinen puoliso oli vuodesta 1548 Tanskan prinsessa Anna, kuningas Kristian III:n tytär, joka osallistui aktiivisesti myös hallintoon. Annan kuoltua vuonna 1585 August meni naimisiin Anhaltin ruhtinaan tytär Agneksen kanssa. Augustin seuraajaksi tuli hänen poikansa Kristian I.


title: Ei se ole koalan syy

text: Ei se ole koalan syy ("Don’t Blame Me", Yhdistyneessä kuningaskunnassa "Don’t Blame the Koalas") on australialainen televisiosarja, joka sijoittuu australialaiseen Waratah Parkin luonnonpuistoon. Sarjaa esitti Suomessa Yle TV2.


title: Ei se ole koalan syy

text: Sarjassa seurataan Kingin perhettä, joka muuttaa Englannista Australiaan perittyään konkurssiin menneen eläinpuiston. Huomatessaan, että eläinpuisto on vanha rempallaan oleva villieläinpuisto he pettyvät, koska luulivat perineensä suuren karjatilan. He joutuvat asumaan australialaisten sukulaistensa Kate, Mark, ja Chris Kingin kanssa tehden puistossa töitä, rähjäistä eläinpuiston aluetta kunnostaen.


title: Humbaba

text: Humbaba tai Huwawa on setrivuoren maan (Libanon) demoninen vartija, jonka on asettanut tehtäväänsä jumala Enlil. Humbaba esiintyy mesopotamialaisessa Gilgamesh-eepoksessa. Eepoksessa Gilgamesh ja hänen toverinsa Enkidu matkaavat kaukaiseen setrimetsään. Metsän vartija Humbaba solvaa heitä, ja he taistelevat. Lopulta Gilgamesh tappaa Humbaba-hirviön ja leikkaa tämän pään irti.


title: Kristian I (Saksi)

text: Kristian I (29. lokakuuta 1560 Dresden – 25. syyskuuta 1591 Dresden) oli Saksin vaaliruhtinas vuosina 1586–1591. Hän oli isänsä Augustin seuraaja. Kristian I suhtautui melko välinpitämättömästi sekä hallinnollisiin asioihin että isäänsä huolettaneeseen kysymykseen uskonnollisesta puhdasoppisuudesta. Hän nojasi näkemyksissään tärkeimpään neuvonantajaansa Nikolaus Krelliin, joka sai kanslerina lähes rajattomat valtuudet. Kristian I:n seuraajaksi tuli hänen poikansa Kristian II.


title: Kristian II (Saksi)

text: Kristian II (23. syyskuuta 1583 Dresden – 23. heinäkuuta 1611 Dresden) oli Saksin vaaliruhtinas vuosina 1591–1611. Hän tuli isänsä Kristian I:n seuraajaksi vain 8-vuotiaana. Hänen alaikäisyytensä aikana holhoojahallitusta johti kaukainen sukulainen, Saksi-Weimarin herttua Fredrik Vilhelm, joka yhdessä kuningataräiti Sofian kanssa palautti vaaliruhtinas Augustin aikaisen puhdasoppisen luterilaisuuden ja syrjäytti liian vapaamielisenä pidetyn Kristian I:n kanslerin Nikolaus Krellin. Kristian II jatkoi täysi-ikäiseksi tultuaan samaa politiikkaa ja pyrki säilyttämään ystävälliset suhteet Habsburg-sukuisiin keisareihin. Vain 28-vuotiaana kuollutta Kristiania on pidetty melko epäpätevänä hallitsijana. Hänen avioliittonsa Tanskan prinsessa Hedvigin kanssa oli lapseton. Kristian II:n seuraajaksi tuli hänen nuorempi veljensä Juhana Yrjö I.


title: Jani Halme

text: Jani Markus Halme (s. 12. maaliskuuta 1974 Parikkala) on suomalainen palkittu toimittaja ja luova johtaja. Hän on myös yksi "Uutisvuoto"-ohjelman uusista kapteeneista. Keväällä 2018 hän sai Yle Puheelle oman digitaaliseen mediaan erikoistuneen ohjelman "Halme & Saarinen – Diginen iltapäivä".


title: Jani Halme

text: Halme voitti 2017 Suuren journalistipalkinnon vuoden parhaasta journalistisesta teosta. Palkinto tuli Halmeen tekemästä sosiaalisen median ohjelmasta nimeltään Kotimaan katsaus, jossa luetaan ääneen suomalaisten paikallislehtien kaikkein pienimpiä uutisia. Halme toimii kolumnistina "Kauppalehdessä", Etelä-Saimaassa, "Kouvolan Sanomissa", Länsi-Savossa, Itä-Savossa ja "Kymen Sanomissa".


title: Jani Halme

text: Halme on tunnettu myös lukuisista nettitempauksistaan. Yksi suosituimmista oli 2000-luvun alussa perustettu Kyttääjät.net, joka kertoi kuvitteellisesta järjestöstä "Etelä-Suomen kerrostalokyttääjät". SubTV esitti Kyttääjien pohjalta tehdyn televisiosarjan, joka kilpaili Suomea Lucrenen Kultainen ruusu -kilpailussa parhaan draamasarjan palkinnosta. Halme jahtasi YouTubessa pyörävarkaita piilottamalla GPS-paikantimia polkupyöriin Helsingissä ja kun pyörä varastettiin, lähti kuvausryhmä perään haastattelemaan varasta. Halmeen organisoimassa Hyvänmielenosoitus-tempauksessa mielenosoittajat kiersivät yhden päivän aikana kaikkien Suomessa olevien eri maiden suurlähetystöjen edessä kiittämässä kyseisiä maita niissä tehdyistä hyvistä asioista. Tempausten johdosta Halme palkittiin "City"-lehden ”Kaupungin paras” -kilpailussa "Kaupungin parhaana propellipäänä".


title: Jani Halme

text: Halme oli perustamassa myös Riot-Entertainment -nimistä yritystä ja toimi sen luovana johtajana.


title: Jani Halme

text: Halme työskentelee luovana johtajana ToinenPHD-mediatoimistossa. Hänet on palkittu elämäntyöpalkinnolla digitaalisen median kilpailu GrandOnessa vuonna 2016. Ennen ToinenPHD:tä hän on työskennellyt muun muassa MTV3:lla, elokuvayhtiö SF Filmissä ja digitoimisto Kuubissa.


title: Bishop Aucklandin rautatieasema

text: Bishop Aucklandin rautatieasema on rautatieasema Bishop Aucklandin kylässä Durhamin kreivikunnassa. Se on Tees Valley Linen pääteasema.


title: Bishop Aucklandin rautatieasema

text: Asema avattiin 8. marraskuuta 1843. Sitä käytti 110 060 matkustajaa kaudella 2015–2016.


title: Gájanas

text: GÁJANAS (pohjoissaame, suomeksi kaiku) on nelihenkinen vuoden 2016 alussa perustettu yhtye. Nimensä mukaisesti yhtyeen musiikissa kaikuu saamelainen perinne, joka kohtaa nykyhetken värikkäänä yhteensulautumisena. Gájanaksen musiikissa voi kuulla vuoropuhelua perinteisen ja modernin saamelaismusiikin välillä.


title: Gájanas

text: Yhtyeen oman luonnehdinnan mukaan monikulttuurisuus kuuluukin musiikissa vahvasti. Gájanasin inspiraation lähteenä on saamelaisen kulttuurin lisäksi koko maailma. Musiikissa ja joiuissa korostuu alkuperäiskansan vahva yhteys luontoon.


title: Gájanas

text: Gájanas on monikulttuurinen yhtye. Joikaaja-laulaja Hildá Länsman on pohjoissaamelainen muusikko ja kotoisin Utsjoelta. Hänen äitinsä on Angelin tytöt yhtyeestä soolouralle lähtenyt muusikko Ulla Länsman. Basisti Erkki Feodoroff puolestaan on kolttasaamelainen, ja hän on kotoisin Inarista. Yhtyeen rumpali Kevin Francett ja kitaristi Nicholas Francett ovat veljekset, joiden sukujuuret ovat Ahvenanmaalla ja Pohjois-Amerikassa. Yhtyeen oman luonnehdinnan mukaan monikulttuurisuus kuuluukin musiikissa vahvasti. Gájanasin inspiraation lähteenä on saamelaisen kulttuurin lisäksi koko maailma.


title: Gájanas

text: Gájanaksen kokoonpano on aikaisemmin esiintynyt yhtyeellä nimeltä "Out of the Woods." Gájanaksen alkuaikoina yhtye osallistui "saamelaisten euroviisuiksi" kutsuttuun Sámi Grand Prix -laulukilpailuun ja sijoittui siinä toiseksi kappaleella ”Áiggiid čađa”.


title: Kalynivka

text: Kalynivka (; ) on kaupunki ja piirikeskus Vinnytsjan alueella Ukrainassa. Kaupunki on rautateiden risteyspaikkakunta, ja sijaitsee linnuntietä 180 kilometriä Kiovasta länsilounaaseen. Kaupungin pohjoispuolella on Kalinovkan lentokenttä, jota on 2010-luvulla käytetty ainakin autokilpailujen tapahtumapaikkana.


title: Kalynivka

text: Kaupungin väkiluvuksi arvioitiin 18 987 (1.1.2017); koko Kalynivkan piirissä asui 57 934 ihmistä.


title: Kalynivka

text: Kalynivkan kaupungin lähellä sijaitsevassa ammusvarastossa tapahtui syyskuussa 2017 suuri räjähdys. Myös aiemmin vuonna 2017 oli Ukrainassa räjähtänyt ammusvarasto. Sabotaasia tutkittiin räjähdysten eräänä mahdollisena syynä.


title: Suolakkeet

text: Suolakkeet ("Triglochin") on kasvisuku suolakekasvien heimossa. Siihen kuuluu 25 lajia. Suolakekasvien ("Juncaginaceae") nimisuku "Juncago" on synonyymi "Triglochin"-suvulle. Euroopassa esiintyy viisi suolakelajia, joista Pohjoismaissa ja Suomessa kasvaa kaksi: merisuolake ("Triglochin maritima") ja hentosuolake ("Triglochin palustris"). Ne ovat monivuotisia ruohomaisia kasveja, joilla tuulipölytteisinä on aivan pienet vaatimattomat kukat pitkässä tertussa. Suolakkeet kasvavat Pohjoismaissa yleensä merenrannoilla ja soilla.


title: Soljot

text: Soljot ("Commelina") on kasvisuku soljokasvien heimossa ja soljokasvien tyyppisuku. Sen mukaan on edelleen nimetty heimoa ylemmät taksonit "Commelinales" ja Commelinids-ryhmä. Soljoihin kuuluu 215 lajia. Niistä rikkasoljoa on harvoin tavattu Suomessa uustulokkaana.


title: Image Space Incorporated

text: Image Space Incorporated (ISI) on yhdysvaltalainen videopelien ja ajosimulaattorien kehittäjä.


title: Image Space Incorporated

text: Yritys on tunnettu muun muassa ISImotor-pelimoottorista ja rFactor sekä rFactor 2 ajopeleistä.


title: Vilukot

text: Vilukot ("Parnassia") on kasvisuku kelaskasvien heimossa, aiemmin ne on luokiteltu heimoon vilukkokasvit ("Parnassiaceae"). Vilukoihin kuuluu 72 lajia. Runsaimmin vilukkoja esiintyy Kiinassa, yhteensä 63 lajia. Euroopassa kasvaa vain yksi laji: vilukko ("Parnassia palustris").


title: Vilukot

text: Carl von Linnén antama nimi "Parnassia" periytyy antiikin Kreikasta ja viittaa Parnassós-vuorella kasvavaan kasviin.


title: Vesirikot

text: Vesirikot ("Elatine") on kasvisuku vesirikkokasvien heimossa ja vesirikkokasvien tyyppisuku. Siihen kuuluu 28 lajia. Pohjoismaissa esiintyy viisi vesirikkolajia, joista neljä kasvaa myös Suomessa: iso-, katkera-, oiko- ja kolmihedevesirikko. Isovesirikko esiintyy kaikista Pohjoismaista vain Suomessa kaukaisena erillisesiintymänä päälevinneisyysalueestaan ja on uhanalainen. Aiemmin se kasvoi myös Tanskassa, mutta on hävinnyt sieltä. Vesirikot ovat pieniä tai hyvin pieniä yksivuotisia vesikasveja, joilla on aivan pienet ja vaatimattomat kukat lehtihangoissa. Isovesirikkoa lukuun ottamatta lajit ovat hankalasti määritettäviä.


title: Vinnytsjan piiri

text: Vinnytsjan piiri () on yksi Ukrainan Vinnytsjan alueen hallinnollisista piireistä. Se sijaitsee linnuntietä noin 190 Kiovasta lounaaseen. Piirin hallintokeskus on aluekeskus Vinnytsja, joka ei kuulu piiriin. Vuonna 2015 Vinnytsjan kaupunkiin liitettiin ympäröiviä lähialueita, jotka kuuluivat aiemmin Vinnytsjan piiriin.


title: Vinnytsjan piiri

text: Vinnytsjan piirin väkiluvuksi arvioitiin 80 943 ihmistä (1.1.2017). Kaupunkilaisia oli 17 030 henkeä (1.1.2017), ja he asuivat piirin kolmessa kaupunkityyppisessä taajamassa: Voronovytsja (Вороновиця, 6 601 as.), Desna (Десна, 1 323 as.) ja Stryžavka (Стрижавка, 9 106 as.).


title: Li Qingzhao

text: Li Qingzhao (, pinyin Lǐ Qīngzhào, s. 1083–k. vuoteen 1149 mennessä) oli pohjoisen Song-dynastian aikainen kiinalainen runoilija. Litä pidetään kiinan merkittävimpänä naisrunoilijana ja hänen nykypäiviin säilyneitä noin sataa runoa luetaan edelleen laajalti.


title: Li Qingzhao

text: Li Qingzhao syntyi Jinanin kaupungissa Shandongin maakunnassa vuonna 1083. Hänen perheensä kuului tuolloin hallinneen pohjoisen Song-dynastian yläluokkaan ja Li sai mainetta runoilijana ja kalligrafikkona todennäköisesti jo ennen mentyään naimisiin keisarillisen virkakoneiston ministerin poika Zhao Mingchengin kanssa 17-vuotiaana. Pari oli kiinnostunut samoista aiheista ja keräili esimerkiksi taidetta ja kirjoja. Pariskunnan kirjastoon kuului kattava kokoelma Song-dynastian aikaista kirjallisuutta ja pari kirjoitteli myös runoja toisilleen. Onnellinen elämä heijastui myös Lin runoihin, joista tältä ajalta on kuitenkin säilynyt nykypäivään vain muutama.


title: Li Qingzhao

text: Lin elämä muuttui oleellisesti vuonna 1127, jolloin džurtšenit valtasivat Bianliangin eli nykyisen Kaifengin vangiten Song-dynastian hallitsija Qinzongin, joka karkotettiin Mantšurian pohjoisosiin. Lin ja hänen mihensä kotitalo poltettiin ja he menettivät muun muassa keräämänsä kirjallisuuden. Pari pakeni Nanjingiin ja Zhao Mingcheng kuoli vuonna 1129. Ankeus ja toivottomuus heijastuivat Lin tuona aikana kirjoittamiin runoihin. Džurtšenit perustama Jin-dynastia erotti tehtävistään kaikki edellisen dynastian virkamiehet ja osana vanhaa yläluokkaa Lin taloudellinen asema heikkeni. Vuoteen 1132 mennessä Li asui siirtyen paikasta toiseen vuokralla. Lin oli onnistunut säilyttää vain osa miehensä ja itsensä kirjoittamista runoista valtaosan päätyessä muiden käsiin hänen matkustellessaan ympäriinsä. Vaikeuksista huolimatta Li julkaisi vielä omaamansa kirjoitukset useamman osan käsittäneenä teoksena "Jin shi lu", jonka viimeinen osa koostui Lin avioaikojensa muistelmista. Jotkin tiedot viittaavat siihen, että Li meni vielä viimeisinä vuosinaan uudelleen naimisiin, mutta johtopäätös tästä on kiistanalainen. Li katoaa lopulta historiankirjoista. Viimeiset maininnat hänestä ovat Zhejiangin maakunnasta ja hän kuoli todennäköisesti vuoteen 1149 mennessä.


title: Li Qingzhao

text: Elämänsä aikana Li julkaisi yhteensä seitsemän perinteistä ("shi)") ja noin kuusi lyyristä ("ci") runoteosta. Nykypäivään on kuitenkin säilynyt vain sata Lin runoa, joita luetaan edelleen laajalti. Häntä pidetään Kiinan merkittävimpänä naisrunoilijana.


title: Pensaskanervat

text: Pensaskanervat ("Myricaria") on kasvisuku, joka kuuluu tamariskikasvien heimoon. Siinä on 12 lajia.


title: Pensaskanervat

text: Suurin osa pensaskanervalajeista esiintyy Kiinassa ja muualla Keski-Aasiassa vuoristoissa. Euroopassa esiintyy kolme lajia, joista pensaskanerva ("Myricaria germanica") esiintyy laajasti mutta epäyhtenäisesti etelästä Välimeren rannikolta pohjoiseen Jäämeren rannikolle. Muut kaksi lajia, "Myricaria bracteata" ja "Myricaria squamosa", kasvavat Krimin niemimaalla. Ne ovat kuitenkin todennäköisesti "Myricaria germanica" -lajiin kuuluvia. Pohjoismaissa pensaskanerva kasvaa harvinaisena Ruotsissa, Norjassa ja Suomessa. Suomessa se löytyy vain Utsjoelta Pulmankijärveltä.


title: Kalynivkan piiri

text: Kalynivkan piiri () on yksi Ukrainan Vinnytsjan alueen hallinnollisista piireistä. Se sijaitsee boin 180 kilometriä Kiovasta länsilounaaseen Piirin hallintokeskus on Kalynivkan kaupunki. Piirin väkiluvuksi arvioitiin 57 934 ihmistä (1.1.2017).


title: Aavasaksan näkötorni

text: Aavasaksan näkötorni on Ylitorniossa Aavasaksan vaaran huipulla sijaitseva näkötorni. Vuonna 1969 valmistunut 13 metriä korkea tiilirakenteinen torni sijaitsee Aavasaksan korkeimmalla kohdalla 242 metriä merenpinnan yläpuolella. Näkötornin huipulta avautuu maisema Tornion- ja Tengeliönjokien laaksoon. Se on yksi 1870-luvulla perustetun Aavasaksan kruununpuiston matkailurakennuksista.


title: Aavasaksan näkötorni

text: Aavasaksa on tunnettu näköalapaikkana jo vuosisatojen ajan. Varsinainen turismi alkoi 1800-luvun puolivälin jälkeen ja vuonna 1877 alueelle perustettiin Aavasaksan kruununpuisto. Aavasaksan laella oli matala puinen näkötorni jo ainakin 1900-luvun alussa. Nykyinen modernismia edustava näkötorni valmistui vuonna 1969. Tornionlaakson matkailijayhdistyken rakennuttama torni valmistettiin Ylitorniolla toimineen tiilitehtaan viimeisistä tiilistä. Sen huippu katettiin lasikatolla vuonna 2004.


title: Aavasaksan näkötorni

text: Näkötornin seinässä on Struven ketjun muistolaatta. Yksi Struuven kolmiomittausketjun piste oli Aavasaksan huipulla, mutta vuonna 1845 kallioon kaiverrettu merkki jäi myöhemmin näkotornin lattian alle.


title: Kjartan Fløgstad

text: Kjartan Fløgstad (s. 7. kesäkuuta 1944 Sauda, Rogaland, Norja) on norjalainen kirjailija. Hän käyttää kirjoittaessaan uusnorjaa.


title: Kjartan Fløgstad

text: Fløgstadin poika on kirjailija Aslak Nore.


title: Kjartan Fløgstad

text: Fløgstad opiskeli ensin arkkitehtuuria Trondheimissa Norges Tekniske Høgskulessa mutta siirtyi pian opiskelemaan kirjallisuus- ja kielitieteitä Bergenin yliopistossa. Sen jälkeen hän työskenteli teollisuudessa ja merimiehenä ennen kuin julkaisi ensimmäisen runokokoelmansa "Valfart" 1968.


title: Kjartan Fløgstad

text: Fløgstadin ensimmäinen proosateos oli vuonna 1970 ilmestynyt "Den hemmelege jubel". 1972 ilmestyi novellikokoelma "Fangliner", jossa hän antaa merenkävijöiden ja raskaan teollisuuden vuorotyöläisten puhua omaa kieltään, ja kirjailijan marxistinen perusnäkemys ilmenee. Esikoisromaani "Rasmus" ilmestyi 1974.


title: Kjartan Fløgstad

text: Fløgstadin läpimurto tuli 1977 romaanilla "Dalen Portland" (suom. "Portlandin laakso", 1980). Hän seuraa siinä norjalaisen teollisuusyhdyskunnan kehitystä fiktiivisellä teollisuuspaikkakunnalla Lovrassa kahdella sodanjälkeisen ajan vuosikymmenellä. "Fyr og flamme" on kuvaus siitä miten teollisuusyhdyskunnan viimeisin sukupolvi menettää yhteytensä työväenluokkaan ja ajautuu levottomuuteen ja sisäiseen tyhjyyteen.


title: Kjartan Fløgstad

text: Romaanissa "Kniven på strupen" vuodelta 1992 tapahtumat sijoittuvat nykyaikaan, ja teos on satiiri juppiajasta, urbanisoitumisesta ja postmodernismista. Monissa teoksissaan Fløgstad kuvaa hahmoja, jotka liikkuvat lain reunamilla tai lain väärällä puolella, kuten "terroristiromaanissa" "Fimbul".


title: Kjartan Fløgstad

text: Lisäksi hän on on kirjoittanut kaksi puhdaspiirteistä rikosromaania salanimellä K. Villun.


title: Kjartan Fløgstad

text: Fløgstad on ollut aktiivinen kulttuurikeskustelija ja esseisti. Romaanien tavoin hänen esseistiikkansa ilmentää kaksinaista suhtautumista toisaalta teollisuuskultuuriin ja toisaalta kansainväliseen kulttuurialaan. Hän on kirjoittanut elämäkerran runoilija Claes Gillistä ja matkakirjanLatinalaisesta Amerikasta, norjalaisista siirtolaisista Etelä-Amerikassa ja lisäksi kääntänyt latinalaisamerikkalaisia runoilijoita. "Arbeidets lys" on analyysi raskaasta teollisuudesta Saudassa, ja "Osloprosessen" kuvaa sitä eroa mikä on pääkaupungin omakuvan ja sen merkityksen maan arvoille välillä. Teoksessa "Brennbart" hän heittäytyy keskusteluun jota käydään uusnorjaliikkeen (norjaksi "målrørsla") ja Nasjonal Samlingin (NS) suhteesta lähtökohtana se, että norjalaisuuliike sotien välisenä aikana pikemminkin suojeli NS:ää kuin ajautui kansallissosialismiiin. Hän syyttää historioitsija Hans Fredrik Dahlia ja Riksmålsforbundetia siitä, että ne tietoisesti vääristävät historiaa. Fløgstadsin tulkintaa ovat monet arvostelleet, muun muassa professori Finn-Erik Vinje.


title: Kjartan Fløgstad

text: Fløgstad käyttää niin romaaneissaan kuin asiaproosassaan omintakeista tyyliä. Hän sekoittaa eri tyylitasojen kieltä, leikkii sanoilla ja esittää viittauksia muihin teksteihin ja elokuviin. Hän on norjalaisen maagisen realismin tärkeimpiä edustajia, ja realistinen tapahtumien kulku voi yllättäen muuttua fantasiaksi.


title: Kjartan Fløgstad

text: Fløgstad on saanut useita palkintoja, muun muassa Pohjoismaiden neuvoston kirjallisuuspalkinnon 1978 teoksesta "Portlandin laakso".


title: Lennu

text: Lennu (oik. Anjyr’s Boreas, s. 7. maaliskuuta 2011) on Suomen tasavallan presidentin Sauli Niinistön ja hänen puolisonsa Jenni Haukion koira, rodultaan bostoninterrieri. Lennun isä on tullut Suomeen Saksasta ja emä Virosta.


title: Lennu

text: Lennu-koira on usein presidentti Niinistön mukana virallisissa tilaisuuksissa. Koira sai runsaasti kansainvälistä huomiota sosiaalisessa mediassa sen jälkeen, kun yhdysvaltalainen toimittaja Kelly Weil oli julkaissut Twitterissä kaksi Heikki Saukkomaan koirasta ottamaa kuvaa helmikuussa 2017. Yhdysvalloissa Lennu esiteltiin lyhyesti myös Jimmy Fallonin isännöimässä "The Tonight Show" -ohjelmassa, jossa näytettiin myös siitä tehtyjä meemikuvia. Toukokuussa 2017 kuva Lennusta Sauli Niinistön sylissä oli mukana Redditin osastolla, jonka puitteissa käyttäjät kilpailevat taidoillaan kuvanmuokkauksessa. Lennu-haaste kävi suosionsa seurauksena Redditin etusivulla saakka. Koira on saanut myös oman nimikkoleivoksensa. Lennu oli vastaanottamassa presidentille tuotuja joulutervehdyksiä ja se esiintyi Ylen uutislähetyksessä lähes pääosassa: se oli hyvin kiinnostunut joulukinkusta ja -hauesta.


title: Riutta (täsmennyssivu)

text: Riutta voi tarkoittaa seuraavia:


title: CyHra

text: CyHra on ruotsalainen melodisen metalin superyhtye, joka perustettiin vuonna 2017. Yhtyeen laulaja Jake E vaikutti aiemmin Amaranthessa, basisti Peter Iwers In Flamesissa, kitaristi Jesper Strömblad samoin In Flamesissa ja muun muassa HammerFallissa, suomalainen kitaristi Euge Valovirta vaikutti aiemmin ruotsalaisessa Shining yhtyeessä ja CyHran saksalaisvahvistus rumpali Alex Landenburg on toiminut Annihilatorin ja Stratovariuksen kiertuerumpalina ja soittaa myös Axxis-yhtyeessä. Yhtye on kiinnitetty Spinefarm Recordsille.


title: CyHra

text: Yhtyeen ensimmäinen single Karma julkaistiin 25. elokuuta 2017. Esikoisalbumi "Letters to Myself" julkaistiin 20. lokakuuta 2017. Levyn julkaisun myötä yhtye lähtee maailmankiertueelle, joka alkaa 27. lokakuuta Helsingin Nosturista. Yhtye esiintyy myös Laukaassa vuoden 2018 John Smith Festivalilla.


title: Letters to Myself

text: Letters to Myself on ruotsalaisen metalliyhtye CyHran esikoisalbumi, joka julkaistiin 20. lokakuuta 2017 levymerkillä Spinefarm Records.


title: Far Cry 5

text: Far Cry 5 on Ubisoftin julkaisema toimintapeli "Far Cry" -pelisarjaan.


title: Far Cry 5

text: Peli on julkaistu PlayStation 4:lle, Windowsille ja Xbox Onelle 27. maaliskuuta 2018.


title: Far Cry 5

text: Pelaaminen tapahtuu hyvin samalla tavalla kuin edellisessä osassa, mutta pieniä muutoksia ilmenee. Peli sijoittuu ensimmäistä kertaa pelisarjan aikana Yhdysvaltoihin, kuvitteellisen Hopen piirikuntaan (engl. "Hope County").


title: Far Cry 5

text: Pelaaja saa nyt tehtävien kautta mukaan liittolaisen, joita voi olla maksimissaan kaksi kerralla käytössä. Liittolaisilla on erilaisia kykyjä, ja heitä voi jalostaa avaamalla tiettyjä taitoja. Mikäli he haavoittuvat, pelaaja voi parantaa heidät tilanteen salliessa, ja kuollessaan liittolaisia ei voi käyttää tiettyyn aikaan. Liittolaisia ovat muun muassa toiminnanläheinen jenkki Hurk Drubman Jr., pilotti Nick Rye tai hiiviskelijä Jess Black. Pelaaja voi myös valita kolmesta eläinliittolaisesta; karhu Cheeseburgerin, puuma Peachesin tai koira Boomerin. Lisäksi voi kerätä tavallisia kansalaisia, maksimissaan kolme, liittolaisikseen.


title: Far Cry 5

text: Pelaaja voi saada "BP"-pisteitä pienten tapahtumien kautta, kuten esimerkiksi pelastamalla kansalaisia "peggieiden" kynsistä. Pistemittareiden täyttyessä tietyn maakunnan johtaja lähettää pelaajan perään etsintäpartion, ja pelaaja voidaan kaapata jopa kesken tehtävän vieden eteenpäin itse pelin päätarinaa.


title: Far Cry 5

text: Pelistä on poistettu "crafting"-toiminto, vaikkakin pelaaja voi kerätä yhä muun muassa eläinten nahkoja ansaitakseen rahaa. Vuorilla liikkumista helpottaa heittokoukku, jolla voi kiivetä vuoria pitkin ylös sekä heijata itsensä rotkojen ylitse. Pelistä on myös poistettu veitsi, joka on kuulunut kolmen aikaisemman pelin protagonistin kalustoon. Veitsellä suoritettiin erilaisia kaatoja sarjan edellisissä osissa, eli esimerkiksi peleissä Far Cry 3 ja 4.Nimetön apulaissheriffi matkaa poliisiryhmineen Hope Countyyn pidättämään Joseph Seedin, joka johtaa "Project at Eden's Gate"-kulttia. Tehtävä epäonnistuu, ja poliisit joutuvat toisistaan erilleen jääden kultistien kynsiin. Apulaissheriffi pääsee pakenemaan yhdessä marsalkka Cameron Burken autossa, kunnes he suistuvat tieltä jokeen, lentokoneen pudottaessa pommin sillalle. Burken vie lauma kultisteja, kun taas apulaissheriffin kaappaa mies nimeltä Dutch. Dutch kertoo apulaissheriffille, että heillä on mahdollisuus kukistaa Joseph ja tämän kultti.


title: Far Cry 5

text: Pelaaja valitsee vapaavalintaisesti, mihin hän matkaa pelastamaan kollegojaan. "Holland Valley"-nimisessä maakunnassa John Seed vastaa uusien jäsenten pakkovärväämisestä, "Henbane River"-nimisessä maakunnassa Faith Seed pitää huolen kultistien huumaamisesta sekä "Whitetail Mountains"-nimisessä maakunnassa taas Jacob Seed vastaa jäsenten sotilaskoulutuksesta. Apulaissheriffi pelastaa jokaisesta maakunnasta yhden poliisitiimistään. Kaikki muut, pois lukien Burke, selviävät.


title: Far Cry 5

text: Tuhottuaan lähes koko kultin, ja pelastettuaan satoja kapinallisia apulaissheriffi kohtaa Josephin joka ajautuu hulluuden partaalle. Hän huumaa protagonistin ystävät toisiaan vastaan, jolloin pelaaja saa kaksi vaihtoehtoa; lähteä Hope Countystä tai jäädä taistelemaan.


title: Far Cry 5

text: Lähde: Apulaissheriffi, Whitehorse, Hudson ja Pratt poistuvat Hope Countystä, mutta matkalla Whitehorse kertoo että he aikovat hälyttää kaikki maan poliisivoimat Josephin kimppuun. Protagonistin näkökenttä muuttuu punaiseksi, kun radiossa alkaa soida The Platters-yhtyeen kappale ""Only You"", joka on Jacob Seedin aivopesun laukaisija. Poliisien kohtalo jää epäselväksi.


title: Far Cry 5

text: Taistele: Apulaissheriffi saa huumautuneet ystävänsä selviksi ja yhdessä he kukistavat Josephin. Whitehorse pidättää miehen, mutta Josephin kultin huippupiste käy toteen; tämän ajastama ydinpommi räjähtää. Poliisit Joseph mukanaan matkaavat Dutchin väestönsuojaan. Auto ajaa kuitenkin puuhun, tappaen koko poliisitiimin lukuun ottamatta päähahmoa ja Josephia. Joseph raahaa tämän Dutchin luo, ja kertoo palavansa halusta tappaa päähahmon. Kuitenkin tajuttuaan tämän olevan Josephin ainoa "perhe" tämä aikoo matkata tämän kanssa Edenin porteille. Peli päättyy tähän. Tästä pelin lopetuksesta "Far Cry 5":n jatko-osa, , jatkuu.


title: Far Cry 5

text: Kolmas loppu sijoittuu aikaisempaan tilanteeseen jossa poliisit saapuvat Hope Countyn kirkolle, missä Seed on pitämässä saarnaansa. Aikomuksenaan heillä on pidättää Joseph valtion antamalla luvalla. Päähahmo saa ainoaksi vaihtoehdokseen asettaa Seed käsirautoihin. Mikäli pelaaja odottaa tarpeeksi kauan, Whitehorse laskee tämän kädet ja käskee poliisien lähtemään mukaansa jos haluavat pysyä elossa. Peli päättyy tähän. Tämä lopetus on niin sanottu "pääsiäismuna", ja samantapainen löytyi jo pelisarjan neljännestä osasta.


title: HMS Highflyer

text: HMS Highflyer voi tarkoittaa seuraavia Britannian kuninkaallisen laivaston aluksia:


title: HMS Hyacinth

text: HMS Hyacinth voi tarkoittaa seuraavia Britannian kuninkaallisen laivaston aluksia:


title: Ciamician–Dennstedt-toisiintuminen

text: Ciamician–Dennstedt-toisiintuminen on kemiallinen reaktio, jossa pyrroli- tai indolijohdannainen reagoi emäksisissä olosuhteissa organohalogeeniyhdisteiden kanssa muodostaen pyridiini- tai kinoliinijohdannaisen. Reaktion raportoivat ensimmäisen kerran Giacomo Luigi Ciamician ja M. Dennstedt vuonna 1881 ja se on nimetty heidän mukaansa.


title: Ciamician–Dennstedt-toisiintuminen

text: Ciamician–Dennstedt-toisiintumisella reagoivat pyridiini- ja indolijohdannaiset. Reaktio tapahtuu voimakkaasti emäksisissä olosuhteissa, ja emäksenä voidaan käyttää esimerkiksi alkoksideja. Reaktiossa dikloorimetaanista, dibromimetaanista tai dijodimetaanista muodostuu halogenoitu karbeeni. Karbeenin lähteenä voidaan käyttää myös natriumtriklooriasetaattia. Muodostuva dihalokarbeeni reagoi sykloadditiolla pyrrolin tai indolin hiili-hiili kaksoissidoksen kanssa. Näin muodostuu syklopropyylirakenne. Tämä rakenne ei kuitenkaan ole stabiili vaan toisiintuu halopyridiiniksi. Ciamician–Dennstedt-toisiintumista on käytetty erityisesti makrosyklisten yhdisteiden, esimerkiksi syklofaanien synteesiin.


title: Isänmaan puolesta (vuoden 1915 elokuva)

text: Isänmaan puolesta (myös "Synnyinmaan puolesta", ) on vuonna 1915 valmistunut tanskalainen mykkäelokuva. August Blomin ohjaaman sotaelokuvan pääosia esittävät Carl Lauritzen, Valdemar Psilander, Alma Hinding ja Gunnar Sommerfeldt.


title: Isänmaan puolesta (vuoden 1915 elokuva)

text: Kenraali von Wimpfenin tytär Elsa on kihloissa naapurimaan sotilasattasean Alexis von Kirkhowenin kanssa. Kun maiden välille syttyy sota, kenraali kieltää tytärtään tapaamasta Alexisia, joka on nyt vihollinen. Naapurimaan armeijaan littynyt Alexis varoittaa Elsaa yllätyshyökkäyksestä, ja Elsan veli Erich ehtii pelastamaan isänsä. Elsa ja Erich löytävät haavoittuneen Alexisin taistelukentältä ja Erich räjäyttää vihollisen viimeisen linnoituksen. Sodan päätyttyä kenraali hyväksyy Alexisin vävykseen.


title: Isänmaan puolesta (vuoden 1915 elokuva)

text: Nordisk Films Kompagnin tuottama "Isänmaan puolesta" on yksi Tanskassa ensimmäisen maailmansodan aikana tehdyistä sotakuvista. Juoneltaan melodramaattisen elokuvan suhtautuminen sotaan on naivin ihanteellinen. Kokonaan toisenlaista asennetta edustivat muun muassa Holger-Madsenin "Ned med Vaabnene!" (1914) ja "Pax æterna" (1917).


title: Isänmaan puolesta (vuoden 1915 elokuva)

text: Loppuvuodesta 1914 kuvattu "Isänmaan puolesta" julkaistiin Tanskassa helmikuussa 1916, mutta jo edellisenä vuonna se oli viety Yhdysvaltoihin. Suomeen elokuva tuotiin pääosaa esittävän Valdemar Psilanderin kuoleman jälkeen keväällä 1917.


title: Isänmaan puolesta (vuoden 1915 elokuva)

text: Elokuva on nähtävissä European Film Gateway -sivustolla.


title: Svjatohirsk

text: Svjatohirsk (, ; vuoteen 1938 saakka Banno-Tetjanivka, ; vuodesta 1938 Banne (Bannivske), ; vuodesta 1964 Slovjanohirsk (kaupunki; Слов'яногірськ); vuodesta 2003 nykynimellä) on pieni kaupunki Donetsjoen varrella Itä-Ukrainassa, Donetskin alueen pohjoisosassa Slovjanskin kaupunkipiirissä. Svjatohirskin väkiluvuksi arvioitiin (4 504 as., 2017).


title: Svjatohirsk

text: Historiallinen Donetsjoen varren kaupunki on tunnettu erityisesti vuonna 1526 perustetusta ortodoksisen kirkon Svatohirskin lavrasta (Pyhän vuoren luostari, Sjatohirskin luolaluostari) ja laajoista puistoalueistaan. Luostarin lähistöllä on 22 metriä korkea neuvostosankari Artjomin patsas, joka kansallisena muistomerkkinä säästettiin, kun suuri osa muita kommunistisen ajan tunnusmerkkejä poistettiin Ukrainassa vuonna 2015 annettujen säädösten nojalla.


title: Allison Johnson

text: Allison Johnson on suomalaissukuinen yhdysvaltalainen yritysjohtaja, joka toimi vuosina 2005–2011 Applen maailmanlaajuisen markkinoinnin johtajana ja vastasi muun muassa ensimmäisen iPhonen ja iPadin lanseerauksista. Sitä ennen Johnson toimi vuosina 1999–2005 Hewlett-Packardin viestintäjohtajana ja vastasi muun muassa HP:n ja Compaqin fuusioviestinnästä.


title: Allison Johnson

text: Vuodesta 2011 Johnson on toiminut perustamassaan San Franciscoon markkinoinnin suunnittelutoimistossa nimeltä West, johon alkuvaiheessa sijoitti varojaan myös Twitterin perustaja Jack Dorsey. Toimiston asiakkaana oli Bluetooth-pienlaitteita valmistanut Jawbone, mutta sen konkurssin takia West on irtisanonut suuren osan henkilöstöstään. Johnsonin myöhempiin asiakkaisiin kuuluu muun muassa suomalainen avaruusmediayhtiö Space Nation.


title: Allison Johnson

text: Allison Johnsonin isoäidin sukunimi on Piippo, ja suku on kotoisin Piippolasta. Johnson puhuu jonkin verran suomea ja on lapsena tottunut saunomaan.


title: Nukkeasterit

text: Nukkeasterit ("Felicia") on asterikasvien (Asteraceae) heimoon kuuluva kasvisuku. Sukuun kuuluu noin 85 lajia.


title: Guy Boothby

text: Guy Newell Boothby (13. lokakuuta 1867 Glen Osmond, Etelä-Australia, Australia – 26. helmikuuta 1905 Bournemouth, Dorset, Britannia) oli tuottelias australialaissyntyinen kirjailija, joka asui aikuisikänsä Englannissa ja kirjoitti siellä tuotantonsa.


title: Guy Boothby

text: Boothbyn isä oli karjatilallinen ja poliitikko Thomas Wilde Boothby ja isoisä siirtomaavallan aikainen virasta potkut saanut tuomari Benjamin Boothby. Boothby kävi koulua 16-vuotiaaksi asti Englannissa ja palasi sitten Australiaan ja työskenteli vuodesta 1890 Adelaiden pormestarin sihteerinä. Hän alkoi kaksikymppisenä julkaista kertomuksia lontoolaisissa lehdissä ja kirjoitti näytelmiä, joita esitettiin Adelaidessa. Hän matkusteli ystävänsä kanssa Kaakkois-Aasiassa ja Australiassa ja kirjoitti matkoista kirjan "On the Wallaby or Through the East and Across Australia".


title: Guy Boothby

text: Boothby palasi vuonna 1894 Englantiin, jossa hän julkaisi kriitikkojen arvostaman esikoisromaaninsa "In Strange Company", joka ei kuitenkaan saanut lukevn yleisön suosiota. Hän asui perheineen Bournemouthissa ja teki kirjansa sanelemalla ne fonografille kauan ennen tekniikan hyödyntämisestä tunnettua Edgar Wallacea. Puhtaaksikirjoittaja kirjoitti sanelut paperille, jotka Boothby tarkisti. Työmenetelmän ansiosta hänellä jäi aikaa seuraelämälle ja hevosten- ja koirienkasvatukselle. Hän kirjoitti suosittuja jatkokertomuksia, jotka myöhemmin julkaistiin myös kirjoina. Tuotteliaisuus tuotti myös taloudellista menestystä.


title: Guy Boothby

text: Englannissa pääosan aikuisikäänsä asuneen Boothbyn romaanien tapahtumaympäristö ei useinkaan ollut Australia, mutta sen sijaan kertomuksien tapahtumat sijoittuvat usein eri puolille Australiaa. Häntä pidetään kuitenkin synnyinmaassaan australialaisena kirjailijana.


title: Guy Boothby

text: Boothbyn "Tohtori Nikola" -sarja oli menestyksekäs. Ensimmäinen osa ilmestyi jatkokertomuksena Windsor Magazinessa. "Doctor Nikola" oli alun perin näytelmä, mutta yritykset saada se näyttämölle epäonnistuivat.. Sarjasta on suomennettu kaksi osaa.


title: Guy Boothby

text: Boothby ehti kymmenessä vuodessa kirjoittaa lähes viisikymmentä romaania. Hän kuoli 37-vuotiaana.


title: Värinautit

text: Värinautit on luokanopettajina työskentelevien Mona Paalasen ja Anni Pöyhösen yhteinen taidekasvatusprojekti, jonka keskiössä on lapsen osallisuus.


title: Värinautit

text: Paalasen ja Pöyhösen yhdessä tuottama taidekasvatusmateriaali on maksutonta ja ladattavissa omaan käyttöön Värinauttien nettisivuilta.


title: Värinautit

text: Paalasen ja Pöyhösen työskentelylle ja heidän tuottamalleen materiaalille on tyypillistä monitaiteellisuus, jossa yhdistyvät Pöyhösen opinnot kuvataiteesta ja käsityötieteestä, sekä Paalasen suomen kielen ja kirjallisuuden opinnot. Lisäksi Pöyhönen on toiselta ammatiltaan teatteri-ilmaisun ohjaaja (AMK).


title: Värinautit

text: Tekijöiden yhdessä ideoimat Värinauttisisarukset Annu ja Unna Autti sekä heidän kotikylänsä Utti erilaisine asukkaineen, toimivat Paalasen ja Pöyhösen luoman materiaalin pohjana. Paalanen kirjoittaa ja Pöyhönen kuvittaa Värinautti-materiaalia.


title: Värinautit

text: Paalanen ja Pöyhönen esiintyivät ensimmäisen kerran Värinautti Annu ja Unna Auttina Hämeenlinnan Lastentaidefestivaali Hippaloilla kesällä 2010. Tämän jälkeen he ovat työskennelleet Värinauttien vaatteissa juontajina, työpajaohjaajina, näyttelyoppaina, leikittäjinä, taidekasvattajina ja museopedagogeina.


title: Värinautit

text: Vuonna 2013 Paalanen ja Pöyhönen tuottivat ja rakensivat monitaiteellisen ja osallistavan Kun yö värittää -taidenäyttelyn, jonka avajaisia vietettiin Tampereen Lastenkulttuurikeskus Rullassa elokuussa 2013. Syksyyn 2017 mennessä taidenäyttely on ollut esillä Lasten taidekeskuksissa Tampereella, Hämeenlinnassa, Espoossa, Helsingissä, Oulussa ja Vantaalla ja sen on nähnyt yli 24 000 kävijää. Näyttelyn ympärille rakennetun taidekasvatusmateriaalin avulla jokaisen näyttelykävijän oli mahdollista jatkaa näyttelyyn tutustumista myös taidenäyttelykokemuksen jälkeen.


title: Värinautit

text: Taidekasvatusmateriaalin ja taiteen tuottamisen lisäksi Paalanen ja Pöyhönen pyrkivät jatkuvasti kehittämään omaa toimintaansa ja suhtautuvat tekemiseensä tutkivalla otteella. Paalasen vuonna 2014 kirjoittama pro-gradu käsitteli fiktiivisen kertomuksen asemaa taiteena taidenäyttelyssä ja Pöyhösen vuonna 2016 kirjoittama pro-gradu lapsilähtöisen taidenäyttelyn rakentamista.


title: Värinautit

text: Värinautit tuottavat aktiivisesti omilla sivuillaan taidekasvatusmateriaalia, joka on oppiainerajat ylittävää, monitaiteellista ja luovuutta edistävää. Materiaalin joukosta löytyvät mm. Värinauttien aakkoset ja Värinauttien numerot, joiden avulla kirjaimiin ja numeroihin voi tutustua tarinoiden, värityskuvien ja lukuisien monipuolisten tehtävien avulla. Värinauttien materiaalissa tarinat ja kuvat ovat vuorovaikutuksessa toistensa kanssa antaen samalla tilaa lapsen omalle kädenjäljelle.


title: Värinautit

text: Värinauttien materiaaleista löytyy laajasti kuvataiteen ja sanataiteen materiaalia, jotka ovat ilmaisia. Värinauttien materiaali on kovassa käytössä varsinkin päiväkodeissa, esikouluissa ja alakouluissa, mutta sopii myös loistavasti kotikäyttöön. Lisäksi Värinautit toteuttavat vuosittain Värinauttien Joulukalenterin.


title: Värinautit

text: Vuonna 2017 lanseerattu Värinauttien aakkoset on osa Suomi 100- juhlavuoden ohjelmaa.


title: Hic sunt dracones

text: Hic sunt dracones (latinaa, ) tarkoittaa vaarallisia tai tuntemattomia alueita. Keskiaikaisiin karttoihin piirrettiin lohikäärmeitä, merihirviöitä tai muita mytologisia olioita karttojen kartoittamattomille alueille.


title: Charles Addams

text: Charles Samuel ”Chas” Addams (s. 7. tammikuuta 1912 Westfield, New Jersey, Yhdysvallat – 29. syyskuuta 1988 New York City, New York) oli yhdysvaltalainen sarjakuvapiirtäjä, jonka teokset edustivat tyyliltään mustaa huumoria ja makaaberia. Hänen tunnetuin luoma teos on fiktiivinen Addamsin perhe, josta on tehty myöhemmin useita televisiosarjoja, elokuvia, kirjoja, pelejä ja musikaali.


title: Charles Addams

text: Hän tuotti yli 1300 sarjakuvaa, joista suurinosa julkaistiin The New Yorker-lehdessä.


title: Charles Addams

text: Addams kuoli sydänkohtaukseen 29. syyskuuta 1988.


title: Charles Addams

text: Charles syntyi ja vietti lapsuutensa Westfieldissä, New Jerseyssä, Hänen isänsä oli Charles Huey Addams ja äitinsä Grace M. Spear Addams. Charlesin ollessa nuori hänen isänsä kannusti häntä piirtämään. Hän opiskeli Colgate University-yliopistossa vuosina 1929–1930 ja Pennsylvanian yliopistossa vuosina 1930–1931. Hän muutti New York Cityyn ja opiskeli Grand Central School of Art -koulussa vuosina 1931–1932.


title: Charles Addams

text: Vuonna 1935 The New Yorker-lehti palkkasi Addamsin säännölliseksi pilapiirtäjäksi lehteensä. Lehden pilapiirtäjänä toimiessaan hän loi Addamsin perheen joka ensimmäisen kerran esiintyi lehdessä vuonna 1938. Myöhemmin Addams perhe sopeutettiin televisio- ja elokuvatuotantoon. Ensimmäinen The Addams Family televisiosarja tuotettiin 1960-luvulla ja sen ensi-ilta oli ABC-televisiokanavalla 18. syyskuuta 1964.


title: Tipsut

text: Tipsut ("Layia") on asterikasvien (Asteraceae) heimoon kuuluva kasvisuku. Sukuun kuuluu noin 20 lajia.


title: Monsin enkelit

text: Monsin enkelit ovat joukko enkeleitä, jotka laajalle levinneen legendan mukaan suojelivat brittiläisiä sotilaita Monsin taistelussa ensimmäisen maailmansodan alussa.


title: Monsin enkelit

text: Monsin taistelussa 22.–23. elokuuta 1914 Brittiläinen siirtoarmeija taisteli huomattavasti suurempaa saksalaisjoukkoa vastaan ja kärsi raskaita tappioita. Britit onnistuivat vetäytymään parempiin puolustusasemiin Marnejoelle ja estivät Ranskan 5. armeijan joutumisen saarrostuksiin. Taistelua on kuvailtu Britanniassa myyttisillä termeillä ja verrattu Agincourtin taisteluun satavuotisessa sodassa.


title: Monsin enkelit

text: Pian taistelun jälkeen "The Evening News" -lehdessä julkaistiin kirjoitus ”The Bowmen”, jonka oli kirjoittanut walesilainen kirjailija Arthur Machen. Kirjoituksessa aavemaiset jousimiehet Agincourtin taistelusta saapuvat Monsiin sen jälkeen, kun eräs brittisotilas on huutanut Pyhän Yrjön nimeä. Jousimiehet tuhosivat saksalaisen sotajoukon. Monet lukijat uskoivat tarinan todeksi, vaikka Machen ei itse missään vaiheessa väittänyt sen olevan totta. Eräs pappi kertoi Machenille, että on erehdys luulla tarinaa fiktioksi. Seuraavaan kevääseen mennessä tarinasta liikkui jo useita versioita, joissa muun muassa kerrottiin kaatuneiden saksalaisten ruumiista löytyneen nuolenkärjistä syntyneitä haavoja. Saksalaisten julmuudet Belgiassa lisäsivät brittien uskoa, että Jumala on sodassa Britannian puolella.


title: Kotulat

text: Kotulat ("Cotula") on asterikasvien (Asteraceae) heimoon kuuluva kasvisuku. Sukuun kuuluu ainakin 62 lajia, joiden lisäksi sukuun on kuvattu noin 35 lajia, joiden taksonominen asema on toistaiseksi epäselvä.


title: Andrei Lauryk

text: Andrei Ivanavitš Lauryk (, łacinkaksi "Andrej Ivanavič Łaŭryk" (), , s. 7. joulukuuta 1974 Minsk, Valko-Venäjän SNT, Neuvostoliitto, nykyinen Valko-Venäjä) on valkovenäläinen jalkapalloilija. Hän edustaa Valko-Venäjän jalkapalloliigassa pelaavaa FK Dinamo Minskin joukkuetta ja on pelipaikaltaan puolustaja ja keskikenttäpelaaja.


title: Anttola (kaupunginosa)

text: Anttola on Mikkelin 40. kaupunginosa. Se on muodostettu entisestä Anttolan kunnasta.


title: Haukivuori (kaupunginosa)

text: Haukivuori on Mikkelin 50. kaupunginosa. Se on muodostettu entisestä Haukivuoren kunnasta.


title: Ristiina (kaupunginosa)

text: Ristiina on Mikkelin 60. kaupunginosa. Se on muodostettu entisestä Ristiinan kunnasta.


title: Suomenniemi (kaupunginosa)

text: Suomenniemi on Mikkelin 70. kaupunginosa. Se on muodostettu entisestä Suomenniemen kunnasta.


title: Rakkauden sävel

text: Rakkauden Sävel on SIG:n seitsemäs studioalbumi, joka julkaistiin vuonna 1996 levymerkillä Pyramid. Se on yhtyeen ensimmäinen studioalbumi sitten vuoden 1985 albumin "Purppura".


title: Rakkauden sävel

text:
Levyn nimikkokappale nousi radiosoitossa Ylellä ja sen Radiomafiassa TOP 10:een. Toisten lähteiden mukaan levyn sijoitus olisi ollut eri soittolistoilla 3 ja 10 .
Levyä myytiin alle 10000 kappaletta.


title: Kansanlauluja kaupungeista

text: Kansanlauluja kaupungeista on SIG-yhtyeen studioalbumi, joka julkaistiin vuonna 1998 levymerkillä Pyramid. Albumi on äänitetty yhtyeen Äänekosken kokoonpanolla.


title: Žmerynkan piiri

text: Žmerynkan piiri () on yksi Ukrainan Vinnytsjan alueen länsiosan hallinnollisista piireistä. Se sijaitsee Vinnytsjan piirin lounaispuolella, linnuntietä noin 230 kilometriä Kiovasta lounaaseen. Žmerynkan piirin ympäröimä Žmerynkan kaupunki toimii piirin hallintokeskuksena, vaikka kaupunki muodostaa erillisen, piirin tasoisen aluehallinnollisen yksikkönsä. Žmerynkasta on Vinnytsjaan rautateitse 40 ja maanteitse 45 kilometriä.


title: Žmerynkan piiri

text: Žmerynkan piirin väkiluvuksi arvioitiin 34 189 ihmistä (1.1.2017). Kaupunkilaisiksi heistä luokiteltiin Brajilivin kaupunkityyppinen taajaman asukkaat (Браїлів; 4 615 as.). Brajiliv sijaitsee Rovjoen rannalla ja on tunnettu esimerkiksi Pyhän Kolminaisuuden nunnaluostaristaan. Taajamassa on myös Vinnytsjasta Žmerynkaan johtavan rataosuuden rautatieasema. Kulttuuriperinnöltöään arvokkaisiin kohteisiin luetaan myös Vitoslavskin palatsi Tšernjatynin kylässä.


title: Žmerynkan piiri

text: Kirjoitettu historia alkaa 1400-luvulta, jolloin ensimäiset maininnat kasakkojen nykyisen piirin alueelle perustamista asutuksista kirjattiin kirjallisiin lähteisiin.


title: Tomašpilin piiri

text: Tomašpilin piiri () on hallinnollinen piiri Ukrainan Vinnytsjan alueen eteläosassa. Piirikeskuksena toimii Tomašpilin kaupunkityyppinen taajama, joka on sähköistetyn rautatien varrella sijaitseva risteyspaikkakunta ja sijaitsee 98 kilometriä aluekeskus Vinnytsjasta etelään ja linnuntietä 258 kilometriä Kiovasta lounaaseen. Piirin kumpuileva, syvien jokiuomien halkoma maasto kohoaa 100–350 metriä merenpinnan yläpuolelle. Joista merkittävimmät ovat Dneprin vesistön Rusava- ja Markovkajoet.


title: Tomašpilin piiri

text: Tomašpilin piirin väkiluvuksi arvioitiin 33 279 ihmistä (1.1.2017). Heistä kaupunkilaiseksi luokiteltiin 13 252 henkeä, eli Tomašpilin (Томашпіль, 5 522 as.) ja Vapnjarkan (Вапнярка, 7 730 as.) kaupunkityyppisten taajamien asukkaat.


title: Tomašpilin piiri

text: Maapinta-alasta huomattava osa on maatalouskäytössä. Piirissä on esimerkiksi elintarviketeollisuutta (meijerit, juustola ja sokeritehdas).


title: Mohyliv-Podilskyin piiri

text: Mohyliv-Podilskyin piiri () on yksi Ukrainan Vinnytsjan alueen lounaisosan hallinnollisista piireistä. Se sijaitsee noin 285 kilometriä Kiovasta lounaaseen. Piirin hallintokeskus on Mohyliv-Podilskyin kaupunki (31 238 as, 2017), joka ei kuitenkaan ole osa piiriä.


title: Mohyliv-Podilskyin piiri

text: Piirin väkiluvuksi on arvioitu 32 983 (1.1.2017). Piirin ainoa kaupunkiasutus on Vendytšanyn kaupunkityyppinen taajama (Вендичани, 3 848 as.).


title: Mohyliv-Podilskyin piiri

text: Piirin kulttuurihistoriallisiin kohteisiin luetaan muun muassa Ljadovan kylän () alueella Dnestrin äärellä sijaitseva Pyhän kaikkitietävän kallioluostari, joka on mainittu historiallisissa lähteissä jo vuonna 1388.


title: Yksinvaltias Snoke

text: Yksinvaltias Snoke () on kuvitteellinen hahmo "Tähtien sota" -elokuvissa. Hän esiintyy ensimmäistä kertaa vuoden 2015 elokuvassa "", jossa hän oli tietokoneanimoitu hahmo, jota ääninäyttelee ja jonka liikkeet esittää Andy Serkis. Snoke johtaa Ensimmäistä ritarikuntaa, Galaktisen Imperiumin jäänteistä muodostunutta sotilasdiktatuuria, joka haluaa galaksin takaisin hallintaansa. Snoke ei ollut sith, mutta vahva Voiman pimeän puolen käyttäjä ja houkutteli Ben Solon puolelleen ja kääntymään Kylo Reniksi.


title: Yksinvaltias Snoke

text: Snoken ulkomuotoon tehtiin muutoksia useita kertoja "The Force Awakensin" kuvausten ja jälkituotannon aikana. Serkis sanoi: "Se on ensimmäinen kerta, kun olen ollut kuvauksissa tietämättä miltä hahmo tulee näyttämään. Siis todella salaista!" Näyttelijän mukaan hahmon ulkonäkö, ääni ja liikkeet kehittyivät sitä mukaa millaisiin haasteisiin hän sekä elokuvan käsikirjoittaja ja ohjaaja J. J. Abrams asettivat visuaalisten efektien tiimin.


title: Yksinvaltias Snoke

text: "The Force Awakensin" työryhmään kuulunut kuvanveistäjä Ivan Manzella kommentoi kirjassa "The Art of Star Wars: The Force Awakens", että "Snoke oli melkein yhdessä vaiheessa naispuolinen. J. J. valitsi mallin, josta piti, ja teimme siitä täysikokoisen version, joka muotoiltiin plastoliinista. J. J. ja [olentojen luonnin päävastaava Neal Scanlan] eivät halunneet hänen näyttävän vanhalta ja raihnaiselta niin kuin Keisari."


title: Yksinvaltias Snoke

text: Serkis liittyi projektiin helmikuussa 2014, mutta tämä julkistettiin virallisesti vasta 29. huhtikuuta 2014. Kun heinäkuussa 2014 häneltä kysyttiin lisätietoja roolista, hän vitsaili "En ole Yoda." Toukokuussa Vanity Fairin valokuvaaja Annie Leibovitz kertoi StarWars.comin haastattelussa Serkisin näyttelevän tietokoneanimoitua hahmoa nimeltä "yksinvaltias Snoke", ja näytti kuvan näyttelijästä liikkeenkaappausvarusteissa. Serkisin aiempia liikkeenkappausrooleja olivat Klonkku "Taru sormusten herrasta" -elokuvasarjassa (2001–2003), King Kong vuoden 2005 elokuvassa "King Kong" sekä Caesarin rooli elokuvissa "Apinoiden planeetan synty" (2011) ja "Apinoiden planeetan vallankumous" (2014).


title: Yksinvaltias Snoke

text: Marraskuussa 2015 Serkis kuvaili Snoken luomisprosessia:


title: Yksinvaltias Snoke

text: Elokuvassa "" Snoke esitellään Ensimmäisen ritarikunnan yksinvaltiaana ja Kylo Renin mestarina, joka kommunikoi Kylon sekä Tähdentappajatukikohdan kenraali Armitage Huxin kanssa valtavana hologrammina. Naamioitunut Kylo oli todellisuudessa Ben Solo, Han Solon ja Leia Organan poika. Snoke aisti "heräämisen" Voimassa ja varoittaa Kyloa, että hänen rajojaan tultaisiin testaamaan, kun hän kohtaisi isänsä etsiessään droidia BB-8, jolla oli puuttuva osa Luke Skywalkerin olinpaikkaan johtavasta kartasta. Kuultuaan Renin kuulusteleman Reyn olevan vastustaneen ja BB-8:n palanneen Vastarinnan luokse, hän määräsi Vastarinnan tuhottavaksi ja Reyn tuotavaksi luokseen. Kun Tähdentappajatukikohta tuhoutui, Snoke käski Huxia tuomaan Kylon luokseen, jotta voisi viimeistellä tämän koulutuksen.


title: Yksinvaltias Snoke

text: "The Force Awakensin" romaaniversiossa, Leia kuvailee Snokea Hanille tarkemmin, sanoen tämän olleen tietoinen Benin olevan "vahva Voimassa" ja omaavan "yhtä paljon potentiaalia sekä hyvään että pahaan". Snoke oli pitänyt Beniä silmällä ja manipuloinut tapahtumia niin, että tämä kääntyisi pimeälle puolelle.


title: Yksinvaltias Snoke

text: Elokuvassa "" Snoke johtaa Vastarinnan joukkojen takaa-ajoa "Mega"-luokan tähtitaistelulaiva "Supremacylta" käsin. Hän on pettynyt Huxin epäonnistumisiin sotilasjohtajana sekä Kylo Renin häviämiseen Reylle valosapelitaistelussa. Snoke kiduttaa Kyloa vahvistaakseen tämän kääntymistä pimeälle puolelle entisestään ja rohkaisee Kyloa luopumaan kypäränsä käytöstä. Kun Kylo myöhemmin tuo Reyn "Supremacyyn", Snoke paljastaa olleensa se, joka oli mahdollistanut heidän välisen kommunikoinnin näkyjen kautta. Hän myös kiduttaa Reyltä tietoa Luke Skywalkerin olinpaikasta ja lopulta määrää Kylon tappaamaan Reyn, toivoen viimeistelevänsä siten Kylon koulutuksen. Mutta Kylo kääntääkin Snoken huomaamatta Voiman avulla valtaistuimen käsituelle jätetyn Skywalkereiden valosapelin ja aktivoi sen, halkaisten Snoken kehon kahtia ja tappaen hänet. Tämän jälkeen Rey ja Kylo surmasivat valosapeleillaan myös Snoken henkivartijoina toimivat kahdeksan punahaarniskaista eliittipretoriaanikaartin soturia. Koska Rey oli kieltäynyt liittymästä Kylon puolelle hallitsemaan tämän galaksia rinnalle ja paennut, uudeksi yksinvaltiaaksi julistautunut Kylo valehteli Huxille Reyn tappaneen Snoken.


title: Indie folk

text: Indie folk on musiikin tyylilaji, joka nousi pinnalle 2000-luvun ensikymmenellä indie rock -laulaja-lauluntekijöiden saadessa vaikutteita folkmusiikista. Akustisen kitaran soittajat kuten Elliott Smith ja Will Oldham auttoivat tyylilajin perustan luomisessa, mutta indie folk tuli suureen suosioon vasta seuraavalla vuosikymmenellä, levy-yhtiöiden kuten Saddle Creekin, Barsukin, Ramseurin sekä Sub Popin omistautuen tyylilajin tukemiselle.


title: Indie folk

text: Indie folkille tyypillistä on akustisen kitaran soitto perinteisen folkmusiikin kera.


title: The Addams Family (vuoden 1964 televisiosarja)

text: The Addams Family on yhdysvaltalainen vuosina 1964–1966 tuotettu mustavalkoinen televisiosarja, joka perustuu Charles Addamsin luomaan ja The New Yorker-lehdessä julkaisemaan sarjakuvaan. Sarjaa esitti Yhdysvalloissa ABC-televisiokanava. Sarja kertoo fiktiivisestä Addamsin perheestä. CBS-televisioyhtiö tuotti samoihin aikoihin Me hirviöt -sarjan, jossa on paljon samoja piirteitä.


text: Sarja on julkaistu kokonaisuudessaan myös DVD:nä.


title: Kryžopilin piiri

text: Kryžopilin piiri () on hallinnollinen piiri Ukrainan Vinnytsjan alueen eteläosassa. Se sijaitsee noin 260 kilometriä Kiovasta lounaaseen.


title: Kryžopilin piiri

text: Kryžopilin piirin väkiluvuksi arvioitiin 33 412 henkeä(1.1.2017). Kaupunkilaisiksi heistä luokiteltiin ainoastaan piirikeskuksena toimivan Kryžopilin kaupunkityyppinen taajaman asukkaat (Крижопіль; 8 862 as.).


title: Hangar 13

text: Hangar 13 on yhdysvaltalainen videopelejä kehittävä yritys, joka perustettiin 4. joulukuuta 2014 2K Gamesin tytäryhtiönä. Yhtiön luova johtaja on sarjakuvien ja videopelien käsikirjoittaja Haden Blackman.


title: Hangar 13

text: Hangar 13:n ensimmäinen julkaisu oli "Mafia"-pelisarjaan kuuluva videopeli "Mafia III", joka julkaistiin 7. lokakuuta 2016.


title: Blackrodin rautatieasema

text: Blackrodin rautatieasema on rautatieasema Blackrodin kylässä Suur-Manchesterissä. Se sijaitsee Manchester–Preston-radan varrella.


title: Blackrodin rautatieasema

text: Asema avattiin 4. helmikuuta 1841 nimellä Horwich Road. Se sai uudeksi nimekseen ensin Horwich and Blackrod, sitten Horwich Junction 14. helmikuuta 1870 ja Horwich and Blackrod Junction 11. helmikuuta 1873. Nykyinen nimi otettiin lopulta käyttöön 16. huhtikuuta 1888. Asemaa käytti 555 594 matkustajaa kaudella 2015–2016.


title: Kunnialaukaus

text: Kunnialaukauksia ammutaan sotilaallisen kunnian osoittamiseksi. Korkein kunnialaukausten määrä on 21 laukausta ja kunnioitettavan arvon aletessa määrä vähenee. Kunnialaukauksia ammutaan aina pariton määrä, koska parillinen symboloi kuolemaa.


title: Kunnialaukaus

text: Tapa on peräisin jo varhaisista käytännöistä, joilla osoitetaan oma vaarattomuus asettumalla puolustuskyvyttömään asemaan esim. laskemalla miekkansa, ampumalla tykit tai aseet tyhjäksi tai laskemalla purjeet. Meritaistelussa hävinneen osapuolen piti tulittaa tykeillään merelle, kunnes ruuti ja kanuunakuulat loppuivat ja alus näin osoitti vaarattomuutensa.


title: Kunnialaukaus

text: Tapa vakiintui 1600-luvulla ja merisodankäynnissä. Satamaan purjehtiva vieras sota-alus ampui tykkinsä tyhjiksi sataman alkupuolella ja näin osoitti vaarattomuutensa rannikkopattereille.


title: Kunnialaukaus

text: Briteillä oli tapana vaatia heikompaa osapuolta ampumaan laukauksensa ensin. Myöhemmin siirryttiin tasa-arvoiseen käytäntöön, jossa tykit laukaistaan vuorotellen.


title: Kunnialaukaus

text: Varhaisin kunnialaukaus oli seitsemän laukausta, joka on luultavasti valittu luvun astrologisen ja raamatullisen merkityksen vuoksi. Tavaksi tuli kuitenkin että rannikkopatteri ampui kolme laukausta jokaista aluksen ampumaa laukausta kohden, koska ruuti oli helpompi pitää kuivana maalla ja sitä oli saatavissa helpommin. Tästä tuli 21 kunnialaukausta.


title: Kunnialaukaus

text: 1700-luvulla Yhdysvallat otti käyttöön 13 laukauksen tervehdyksen, joka vastasi 13 osavaltiota ja lipun raitoja. Tähän vastattiin käytännön mukaan tasavallalle kuuluvalla 9 laukauksella. Myöhemmin kansainvälisesti siirryttiin 21 kunnialaukaukseen kaikille valtioille.


title: Kunnialaukaus

text: Sotilashautajaisissa ammutaan kolme kunnianlaukausta. Nämä suoritetaan kiväärikaliiperisten aseiden yhteislaukauksina, ei tykillä.


title: Kunnialaukaus

text: Etenkin anglosaksissa maissa kunnialaukausten määrä ja niihin liittyvät protokolla on tarkoin määriteltyä. 21 laukauksen tervehdys (Royal Salute) kuuluu kuninkaallisille, vieraille valtionpäämiehille ja kenraalikuvernööreille. Pääministerit ja Yhdysvaltain varapresidentti saavat 19 laukauksen tervehdyksen. Puolustusministerit 17 laukauksen tervehdyksen; puolustusneuvoston jäsenet 15 laukauksen tervehdyksen. Sotamarsalkat saavat 19 laukauksen tervehdyksen; kenraalit 17 laukauksen; kenraaliluutnantit 15 laukauksen; kenraalimajurit 13 laukauksen ja prikaatikenraalit 11 laukauksen.


title: Kunnialaukaus

text: Suurin kunnianosoitus on ollut 101-laukauksinen keisarillinen tervehdys. Tämä oli varattu brittiläisen imperiumin keisarille. Brittiläisessä Intiassa se oli käytössä vuodesta 1877. Varakuningas sai 31 laukauksen tervehdyksen.


title: Preeriakaristeheinä

text: Preeriakaristeheinä ("Sporobolus heterolepis") on heinäkasvien (Poaceae) heimoon ja karisteheinien ("Sporobolus") sukuun kuuluva kasvilaji. Se on kotoisin Pohjois-Amerikasta, mutta sitä käytetään heinämäisenä koristekasvina eli koristeheinänä myös Suomessa.


title: Preeriakaristeheinä

text: Preeriakaristeheinä kasvaa monenlaisilla aurinkoisilla sekä kuivilla tai kuivahkoilla paikoilla, kuten radanvarsilla. Se sietää hyvin muun muassa kuivuutta ja eroosiota. Preeriakaristeheinä kasvaa noin 60–90 cm korkeaksi ja on kasvutavaltaan mätästävä. Preeriakaristeheinän kukinto on vaaleanpunertava tai ruskea röyhy ja se kukkii elokuusta lokakuuhun.


title: Preeriakaristeheinä

text: Koristeheinänä preeriakaristeheinä sopii kuiville tai melko kuiville sekä kivikkoisille kasvupaikoille, ja sitä voi käyttää myös maanpeitekasvina. Preeriakaristeheinä on hidaskasvuinen, mutta sitä voi kuitenkin kasvattaa siemenistä. Puutarhoissa se ei paljolti kuitenkaan lisäänny siemenistään itsenäisesti.


title: Daqin

text:
Daqin (, pinyin: "Dàqín", Wade–Giles: "Ta-ch'in"; vaihtoehtoisia translitteraatioita "Tachin", suomenkielisessä kirjallisuudessa joskus myös "Ta-Tšin") on vanha kiinalainen nimitys, jolla yleensä tarkoitettiin Rooman valtakunta tai asiayhteydestä riippuen Lähi-itää, varsinkin Syyriaa. Se tarkoittaa sananmukaisesti "Suurempaa Kiinaa", sillä Qin oli Kiinan keisarikunnan perustanut dynastia, josta Kiina on myös saanut nimensä.
Historioitsija John Fosterin esittämän määritelmän mukaan Daqin oli yhtä kuin "Rooman valtakunta, tai pikemminkin se ainoa osa siitä, jonka kiinalaiset tunsivat, Syyria." Kiinalaisissa lähteissä sen pääkaupungiksi mainitaan vaihdelleen Antiokia tai Konstantinopoli, mutta itse Rooman kaupunkia ei missään selvästi mainita. Kiinalaisissa lähteissä kuvaillaan Daqinin lakeja, sikäläisiä tapoja, pukuja ja rahoja. Tang-dynastian ajoista (618–907) Daqinin sijasta alettiin käyttää nimeä "Fulin" (), minkä Friedrich Hirth ja muut tutkijat ovat selittäneet tarkoittavan Itä-Rooman valtakuntaa eli Bysanttia. Nimi Daqin yhdistettiin usein myös Kiinassa Tang-dynastian aikana asuneisiin syyriankielisiin nestoriolaisiin kristittyihin. Toisaalta varhaisten kiinalaisten käsitys Daqinista saattoi helposti sekaantua myös heidän vanhoihin myytteihinsä kaukaisesta lännestä.


title: Daqin

text: Kiinalaisissa lähteissä mainitaan myös useiden roomalaisten lähetystöjen saapuneen Kiinaan, ensimmäisen kerran vuonna 166 ja jatkuen 200-luvulla. Näiden varhaisten lähetystöjen maininaan saapuneen meriteitse Etelä-Kiinan meren yli kiinlaiseen Jiaozhin provinssiin, nykyiseen Pohjois-Vietnamiin. Arkeologiset löydöt kuten roomalaiset rahat todistavat roomalaisten ja Kaakkois-Aasian välisistä kauppasuhteista. Myöhemmin, 600-luvulta 1000-luvulle saakka, Bysantin lähetystöjen mainitaan saapuneen Kiinaan maateiste Silkkitietä pitkin, kuten muidenkin eurooppalaisten. Bysantin kreikkalaisia tiedetään olleen mongolihallitsija Kublai-kaanin (1260–1294) hovissa Khanbaliqissa (Pekingissä), kun taas vuosina 1368–1398 hallinnut keisari Hongwu, Ming-dynastian perustaja, lähetti ainakin yhden kirjeen Bysantin keisari Johannes V Palaiologokselle.


title: Daqin

text: Termi "Daqin" (, pinyin: "Dà qín", Wade–Giles: "Ta-ch'in"), "Suurempi Qin," johtuu Qin Shihuangin perustamasta Qin-dynastiasta. Qin Shihuangdi oli Kiinan ensimmäinen keisari, joka vuonna 221 eaa. yhdisti Kiinan taistelevat läänitysvaltiot yhdeksi valtakunnaksi. Etuliitettä "da" (大), "suuri", käytettiin ilmaisemaan, että Rooman valtakunta oli Qin-valtakunnan kanssa tasavertainen suurvalta, joka vaikutti Parthian valtakunnan tuolla puolen olevalta utooppiselta maalta. Nimi "Daqin" ei ilmeisesti mitenkään foneettisesti juonnu latinankielisestä nimestä "Rooma" eikä sen kreikankielisestä vastineesta "Romaikē". Sitä vastoin on mahdollista, että Kiinasta käytetty latinakielinen nimi "Serica" ("Silkkimaa"), kreikaksi "Serikon", jonka yleisesti oletetaan tarkoittavan "silkkimaata" ja johtuvan kiinan kielen "silkkiä" tarkoittavasta sanasta "si" , johtuisikin Qin-dynastian nimen muinaiskiinalaisesta ääntämyksestä, jossa nimen lopputavu päättyi "r"-äänteeseen. Tällaiseen ääntämykseen viittaa se, että Qin-dynastian merkkiä 秦 käytetään kiinalaisissa Han-dynastian aikaisissa teksteissä myös transkriboitaessa ulkomaalaisia "r"-äänteeseen päättyneitä nimiä.